## Zakon o tržištu plina

### NN 40/2007 (18.4.2007.), Zakon o tržištu plina

# HRVATSKI SABOR

**1342**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O TRŽIŠTU PLINA

Proglašavam Zakon o tržištu plina, kojega je Hrvatski sabor donio na sjednici
30. ožujka 2007. godine.

Klasa: 011-01/07-01/20
Urbroj: 71-05-03/1-07-2
Zagreb, 5. travnja 2007.

Predsjednik
Republike Hrvatske
**Stjepan Mesić**, v. r.

### ZAKON O TRŽIŠTU PLINA

I. OPĆE ODREDBE

Predmet i primjena zakona

Članak 1.

(1) Ovim se Zakonom uređuju pravila i mjere za obavljanje energetskih
djelatnosti u sektoru prirodnog plina, uključujući ukapljeni prirodni plin (u
daljnjem tekstu: UPP), prava i dužnosti sudionika tržišta prirodnog plina,
razdvajanje djelatnosti operatora sustava, pristup treće strane sustavu za
prirodni plin i otvaranje tržišta prirodnog plina (u daljnjem tekstu: plin).
(2) Pravila utvrđena ovim Zakonom i propisima donesenim na temelju njega
primjenjuju se i na bioplin, plin iz biomase i druge vrste plina ako se te vrste
plina mogu tehnički i sigurno transportirati kroz plinski sustav.
(3) Na odnose u sektoru plina koji nisu uređeni ovim Zakonom primjenjuju se
odredbe Zakona o energiji i Zakona o regulaciji energetskih djelatnosti. Na
proizvodnju prirodnog plina primjenjuju se i odredbe Zakona o rudarstvu, ako
ovim Zakonom nije drukčije određeno.
(4) Na postupke koji su propisani ovim Zakonom na odgovarajući način se
primjenjuju odredbe Zakona o općem upravnom postupku, ako ovim Zakonom nije
drukčije određeno.

*Definicije pojmova*
Članak 2.

U smislu ovoga Zakona, pojedini pojmovi imaju sljedeće značenje:
1. *agencija* je nezavisan regulator energetskih djelatnosti osnovana Zakonom o
regulaciji energetskih djelatnosti (u daljnjem tekstu: Agencija),
2. *distribucija plina* je prijenos plina kroz distribucijski sustav radi isporuke
plina krajnjim kupcima, isključujući opskrbu plinom,
3. *dobava plina* je opskrba opskrbljivača tarifnih kupaca i opskrbljivača koji su
nositelji obveze javne usluge opskrbe plinom,
4. *dobavljač plina* je opskrbljivač plinom koji obavlja djelatnost dobave plina,
5. *dugoročno planiranje* je planiranje opskrbnih količina i transportnih
kapaciteta energetskog subjekta za plin na dugoročnoj osnovi radi zadovoljenja
potražnje sustava za plinom, diversifikacije izvora i osiguranja opskrbe kupaca,
6. *energetski subjekt za plin* je pravna ili fizička osoba koja obavlja jednu od
sljedećih energetskih djelatnosti: proizvodnja plina, isporuka i prodaja
prirodnog plina iz vlastite proizvodnje, transport plina, distribucija plina,
skladištenje plina, upravljanje terminalom za UPP, dobava plina, opskrba plinom
tarifnog kupca, opskrba plinom povlaštenoga kupca, posredovanje na tržištu plina
i zastupanje na tržištu plina, a odgovorna je za komercijalna i tehnička pitanja
te održavanje sustava vezanih uz te djelatnosti, isključujući krajnje kupce
plina,
7. *horizontalno integrirani subjek*t je energetski subjekt za plin koji osim
energetskih djelatnosti u sektoru plina obavlja najmanje jednu djelatnost izvan
sektora plina,
8. *integrirani energetski subjekti* su povezani subjekti koji mogu biti
vertikalno ili horizontalno integrirani,
9. *izravni plinovod* je plinovod kojim je ostvarena izravna povezanost s
transportnim sustavom, mrežom proizvodnih plinovoda ili plinskim sustavom druge
države, a koji dopunjuje plinski sustav,
10. *korisnik sustava* je pravna ili fizička osoba koja opskrbljuje plinski sustav
ili se opskrbljuje plinom iz plinskog sustava,
11. *krajnji kupac* je kupac koji kupuje plin za vlastitu potrošnju,
12. *kućanstvo* je kupac koji kupuje plin za potrošnju u vlastitom kućanstvu,
13. *kupac* je kupac na veliko i krajnji kupac plina ili energetski subjekt za
plin koji kupuje plin,
14. *kupac na veliko* je pravna ili fizička osoba različita od operatora
transportnog sustava, operatora sustava skladišta plina, operatora terminala za UPP ili operatora distribucijskog sustava koja kupuje plin radi preprodaje
unutar ili izvan sustava u okviru kojeg su osnovani,
15. *međusobno povezani sustav* jesu dva ili više sustava koji su povezani jedan s
drugim,
16. *ministar* je ministar nadležan za energetiku (u daljnjem tekstu: ministar),
17. *ministarstvo* je središnje tijelo državne uprave nadležno za energetiku (u
daljnjem tekstu: Ministarstvo),
18. *međudržavni spojni plinovod* je plinovod koji prelazi ili premošćuje granicu
između država isključivo u svrhu povezivanja transportnih sustava tih država,
19. *mreža proizvodnih plinovoda* je svaki plinovod ili mreža plinovoda koji rade
i/ili su izgrađeni kao dio projekta proizvodnje nafte ili plina ili se koriste
za dovođenje plina iz jednog ili više takvih projekata u postrojenje za preradu
ili terminal ili obalni terminal,
20. *nova infrastruktura* je infrastruktura koja nije izgrađena do dana stupanja
na snagu ovoga Zakona,
21. *obveza javne usluge* je obveza energetskog subjekta za plin da određene
usluge obavlja kao reguliranu djelatnost u općem gospodarskom interesu ili kao
isključivo pravo,
22. *operativna akumulacija* je količina plina koja je stlačivanjem uskladištena u
transportnom i distribucijskom sustavu, isključujući tehnološke kapacitete
kojima se isključivo koristi operator transportnog sustava,
23. *operator transportnog sustava* je pravna ili fizička osoba koja obavlja
djelatnost transporta plina i odgovorna je za rad, održavanje i razvoj
transportnog sustava na određenom području i gdje je izvodljivo, njegovo
povezivanje s drugim sustavima te za osiguranje dugoročne sposobnosti sustava da
zadovoljava razumne potrebe za transport plina,
24. *operator distribucijskog sustava* je pravna ili fizička osoba koja obavlja
djelatnost distribucije plina i odgovorna je za rad, održavanje i razvoj
distribucijskog sustava na određenom području i gdje je izvodljivo, njegovo
povezivanje s drugim sustavima te za osiguranje dugoročne sposobnosti sustava da
zadovoljava razumne potrebe za distribucijom plina,
25. *operator sustava skladišta plina* je pravna ili fizička osoba koja obavlja
djelatnost skladištenja plina i odgovorna je za rad skladišta plina,
26. *operator terminala za UPP* je pravna ili fizička osoba koja obavlja
djelatnost upravljanja terminalom za UPP radi ukapljivanja plina ili prihvata,
iskrcaja i ponovnog uplinjavanja UPP-a i koja je odgovorna za rad terminala za
UPP,
27. *opskrba plinom* je trgovina plinom,
28. *opskrbljivač* je pravna ili fizička osoba koja obavlja djelatnost opskrbe
plinom, uključujući dobavu plina,
29. *plinski sustav* obuhvaća transportni sustav, distribucijski sustav, sustav
skladišta plina i terminal za UPP, koji je u vlasništvu i/ili kojim upravlja
operator sustava, uključujući operativnu akumulaciju i objekte za pružanje
pomoćnih usluga i one koji pripadaju povezanim subjektima, a koji su potrebni za
osiguranje pristupa transportnom sustavu, distribucijskom sustavu, sustavu
skladišta plina i terminalu za UPP,
30. *pomoćne usluge* su sve usluge potrebne za pristup i rad transportnog sustava,
distribucijskog sustava, sustava skladišta plina, terminala za UPP, uključujući
uravnoteživanje i umješavanje plina, ali isključujući objekte rezervirane
isključivo za obavljanje osnovne djelatnosti operatora transportnog sustava,
31. *povezani subjekti* su pravno samostalne osobe objedinjene jedinstvenim
vodstvom, na statusnopravnoj ili ugovornoj osnovi,
32. *povlašteni kupac* je kupac koji ima pravo na slobodan izbor opskrbljivača
plinom,
33. *proizvodnja plina* je proizvodnja, isporuka i prodaja plina, isključujući
proizvodnju prirodnog plina,
34. *proizvodnja prirodnog plina* je isporuka i prodaja prirodnog plina iz
vlastite proizvodnje,
35. *proizvođač plina* je pravna ili fizička osoba koja proizvodi plin,
uključujući i prirodni plin,
36. sigurnost je sigurnost opskrbe plinom i tehnička sigurnost,
37. *sustav skladišta plina* je objekt koji je u vlasništvu i/ili kojim upravlja
energetski subjekt za plin, koji se koristi za skladištenje plina, uključujući i
dio terminala za UPP koji se koristi za skladištenje, ali isključujući dio koji
se koristi za proizvodne operacije i objekte kojima se isključivo koristi
operator transportnog sustava,
38. *tarifni kupac* je krajnji kupac koji se opskrbljuje plinom na regulirani
način i po reguliranoj cijeni,
39. *terminal za UPP* je objekt koji je u vlasništvu i/ili kojim upravlja
energetski subjekt za plin i koji se koristi za ukapljivanje plina ili prihvat,
iskrcaj i ponovno uplinjavanje UPP-a, uključujući postrojenja za pomoćne usluge
i privremeno skladištenje potrebno za proces ponovnog uplinjavanja i daljnju
otpremu u transportni sustav, isključujući dio terminala za UPP koji se koristi
za skladištenje UPP-a,
40. *transport plina* je prijenos plina kroz visokotlačni transportni sustav od
ulaza u transportni sustav do primopredajnih mjerno-redukcijskih stanica s
ciljem isporuke plina kupcima, isključujući opskrbu plinom, a uključujući
prijenos plina od ulaza u transportni sustav do sustava skladišta plina te
tranzit plina,
41. *tranzit plina* je transport plina porijeklom iz druge države namijenjenog
trećoj državi preko teritorija Republike Hrvatske ili transport plina porijeklom
iz druge države i namijenjenog toj državi preko teritorija Republike Hrvatske,
42. *ugovor tipa »uzmi ili plati«* je ugovor kojim se opskrbljivač plinom obvezuje
isporučiti dogovorene količine plina, a kupac plina platiti te količine bez
obzira da li ih je preuzeo,
43. *vertikalno integrirani subjekt* je energetski subjekt za plin ili više
povezanih energetskih subjekata za plin, koji obavljaju najmanje jednu od
sljedećih djelatnosti: transport plina, distribucija plina, skladištenje plina i
upravljanje terminalom za UPP te jednu od sljedećih djelatnosti: proizvodnja
plina, dobava plina, opskrba plinom tarifnog kupca i opskrba plinom povlaštenog
kupca,
44. *zaštićeni kupac* je kupac koji ima pravo na opskrbu dovoljnom količinom plina
u slučaju djelomičnog poremećaja u opskrbi plinom i ekstremno niskih srednjih
dnevnih temperatura zraka.

II. TRŽIŠTE PLINA

*Tržište plina*
Članak 3.

(1) Radi osiguranja pouzdane, učinkovite i ekonomične opskrbe plinom, tržište
plina mora biti organizirano tako da treća strana ima pravo na pristup mreži
proizvodnih plinovoda, transportnom sustavu, distribucijskom sustavu, sustavu
skladišta plina, uključujući pristup operativnoj akumulaciji i terminalu za UPP,
jednako za sve sudionike na tržištu koji imaju pravo na pristup na temelju ovoga
Zakona.
(2) Tržište plina se otvara postupno na način propisan ovim Zakonom.
(3) Pravilnikom o organizaciji tržišta prirodnog plina koji donosi ministar na
prijedlog Agencije uređuje se postupak za rezervaciju i raspodjelu kapaciteta
plinskog sustava, pravila za trgovanje kapacitetima i uravnoteživanje plinskog
sustava, postupak za promjenu opskrbljivača plinom te druga pravila za provedbu
pristupa treće strane plinskom sustavu.
(4) Mrežnim pravilima transportnog sustava, odnosno mrežnim pravilima
distribucijskog sustava uređuju se, u skladu s ovim Zakonom, tehnički uvjeti za
pogon, vođenje i razvoj transportnog, odnosno distribucijskog sustava,
povezivanje s ostalim dijelovima plinskog sustava, priključenje na transportni,
odnosno distribucijski sustav te mjerna pravila pri transportu, odnosno
distribuciji plina. Mrežna pravila transportnog sustava donosi ministar na
prijedlog operatora transportnog sustava. Mrežna pravila distribucijskog sustava
donosi ministar na prijedlog Agencije.
(5) Pravila korištenja sustava skladišta plina, odnosno pravila korištenja
terminala za UPP uređuju, u skladu s ovim Zakonom, tehničke uvjete za pogon,
vođenje i razvoj sustava skladišta plina, odnosno terminala za UPP, povezivanje
s ostalim dijelovima plinskog sustava, priključenje na transportni sustav te
mjerna pravila pri skladištenju plina, odnosno upravljanju terminalom za UPP.
Pravila korištenja sustava skladišta plina donosi ministar na prijedlog
operatora sustava skladišta plina. Pravila korištenja terminala za UPP donosi
ministar na prijedlog operatora terminala za UPP.

*Energetske djelatnosti u sektoru plina*
Članak 4.

(1) Energetske djelatnosti u sektoru plina obavljaju se kao tržišne djelatnosti
ili kao regulirane djelatnosti.
(2) Tržišne djelatnosti jesu:
a) proizvodnja plina,
b) isporuka i prodaja prirodnog plina iz vlastite proizvodnje,
c) opskrba plinom povlaštenoga kupca,
d) posredovanje na tržištu plina,
e) zastupanje na tržištu plina.
(3) Regulirane djelatnosti, koje se obavljaju kao javna usluga, jesu:
a) transport plina,
b) distribucija plina,
c) skladištenje plina,
d) upravljanje terminalom za UPP,
e) dobava plina,
f) opskrba plinom tarifnog kupca.

*Sudionici na tržištu plina*
Članak 5.

Sudionici na tržištu plina jesu:
a) proizvođač plina,
b) operator transportnog sustava,
c) operator distribucijskog sustava,
d) operator sustava skladišta plina,
e) operator terminala za UPP,
f) opskrbljivač plinom,
h) posrednik na tržištu plina,
i) zastupnik na tržištu plina,
j) povlašteni kupac,
k) tarifni kupac.

*Ugovori između sudionika na tržištu plina*
Članak 6.

(1) Sudionici na tržištu plina uređuju svoje odnose ugovorima koje sklapaju u
skladu s ovim Zakonom, pravilnikom o organizaciji tržišta prirodnog plina,
mrežnim pravilima transportnog sustava, mrežnim pravilima distribucijskog
sustava, pravilima korištenja sustava skladišta plina, pravilima korištenja
terminala za UPP, općim uvjetima za opskrbu prirodnim plinom, pravilnikom o
naknadi za priključenje na plinsku mrežu i za povećanje priključne snage,
pravilnikom o dostavljanju podataka o investicijskim projektima i uredbom o
sigurnosti opskrbe prirodnim plinom.
(2) Ugovori koje sklapaju sudionici na tržištu plina jesu:
a) Ugovor o priključenju na plinski sustav,
b) Ugovor o transportu plina,
c) Ugovor o distribuciji plina,
d) Ugovor o skladištenju plina,
e) Ugovor o korištenju terminala za UPP,
f) Ugovor o opskrbi plinom tarifnog ili povlaštenoga kupca,
g) Ugovor o dobavi plina.
(3) Ugovorom o priključenju na plinski sustav obvezuje se operator transportnog
sustava ili operator distribucijskog sustava ili operator sustava skladišta
plina ili operator terminala za UPP, radi isporuke plina, priključiti na svoj
sustav opremu proizvođača plina ili drugog operatora plinskog sustava ili
krajnjeg kupca koji se obvezuju platiti naknadu za priključenje. Ugovor o
priključenju mora sadržavati tehničke uvjete priključenja opreme, utvrđeni iznos
naknade za priključenje te vrijeme i mjesto priključenja.
(4) Ugovorom o transportu plina obvezuje se operator transportnog sustava
pružiti uslugu transporta plina, uključivo pomoćne usluge, korisniku
transportnog sustava koji se obvezuje platiti reguliranu cijenu za korištenje
sustava. Ugovor o transportu plina mora sadržavati uvjete transporta plina,
utvrđeni iznos tarifne stavke za korištenje transportnog sustava te vrijeme i
mjesto isporuke plina.
(5) Ugovorom o distribuciji plina obvezuje se operator distribucijskog sustava
pružiti uslugu distribucije plina, uključivo pomoćne usluge, korisniku
distribucijskog sustava koji se obvezuje platiti reguliranu cijenu za korištenje
sustava. Ugovor o distribuciji plina mora sadržavati uvjete distribucije plina,
utvrđeni iznos tarifne stavke za korištenje distribucijskog sustava te vrijeme i
mjesto isporuke plina.
(6) Ugovorom o skladištenju plina obvezuje se operator sustava skladišta plina
pružiti uslugu skladištenja plina, uključivo pomoćne usluge, korisniku sustava
skladišta plina koji se obvezuje platiti reguliranu cijenu za korištenje
sustava. Ugovor o skladištenju plina mora sadržavati uvjete skladištenja plina,
utvrđeni iznos tarifne stavke za korištenje sustava skladišta plina te vrijeme
isporuke plina u transportni sustav.
(7) Ugovorom o korištenju terminala za UPP obvezuje se operator terminala za UPP
pružiti usluge prihvata, iskrcaja i ponovnog uplinjavanja UPP-a, uključivo
pomoćne usluge i privremeno skladištenje potrebno za proces ponovnog
uplinjavanja i daljnju otpremu u transportni sustav korisniku terminala za UPP
koji se obvezuje platiti reguliranu cijenu za korištenje terminala. Ugovor o
korištenju terminala za UPP mora sadržavati uvjete korištenja terminala,
utvrđeni iznos tarifne stavke za korištenje terminala i vrijeme isporuke plina u
transportni sustav.
(8) Ugovorom o opskrbi plinom obvezuje se opskrbljivač plinom opskrbiti plinom
povlaštenog ili tarifnog kupca koji se obvezuje platiti ugovorenu cijenu,
odnosno reguliranu cijenu plina. Ugovor o opskrbi plinom mora sadržavati uvjete
opskrbe plinom, cijenu plina, vrijeme i mjesto isporuke i ugovorenu količinu
plina.
(9) Ugovorom o dobavi plina obvezuje se dobavljač plina dobaviti plin
opskrbljivaču tarifnih kupaca ili opskrbljivaču koji je nositelj obveze javne
usluge opskrbe plinom, koji se obvezuje platiti reguliranu cijenu plina. Ugovor
o dobavi plina mora sadržavati uvjete dobave plina, cijenu plina, vrijeme i
mjesto i ugovorenu količinu plina.

*Sigurnost opskrbe plinom*
Članak 7.

(1) Sudionici na tržištu plina dužni su planirati i poduzimati mjere za sigurnu
opskrbu plinom u skladu s propisanim standardima opskrbe plinom i odgovorni su
za sigurnost opskrbe plinom u okviru svoje djelatnosti.
(2) Jedinica područne (regionalne) samouprave odgovorna je za praćenje odnosa
između ponude i potražnje plina na svom području, izradu procjena buduće
potrošnje i raspoložive ponude, planiranje izgradnje dodatnih kapaciteta i
razvoj distribucijskog sustava na svom području te predlaganje i poduzimanje
mjera u okviru svoje nadležnosti utvrđene zakonom.
(3) Ministarstvo je odgovorno za praćenje odnosa između ponude i potražnje na
tržištu plina, izradu procjena buduće potrošnje i raspoložive ponude, planiranje
izgradnje i razvoja dodatnih kapaciteta plinskog sustava te predlaganje i
poduzimanje mjera u slučaju proglašenja kriznog stanja.
(4) Uredbom o sigurnosti opskrbe prirodnom plinom koju donosi Vlada Republike
Hrvatske na prijedlog ministra, uz mišljenje Agencije, uređuju se, u skladu s
ovim Zakonom, mjere za osiguranje pouzdane i učinkovite opskrbe plinom,
kriteriji i način određivanja dovoljne količine plina za osiguranje pouzdane
opskrbe zaštićenih kupaca, redoslijed smanjenja ili obustave opskrbe pojedinim
kategorijama kupaca u slučaju kriznog stanja te sadržaj izvješća opskrbljivača
plinom o sigurnosti opskrbe plinom.
(5) Pravilnikom o dostavljanju podataka o investicijskim projektima koji donosi
ministar uređuje se obveza operatora transportnog sustava, operatora sustava
skladišta plina i operatora terminala za UPP da Ministarstvu dostavlja podatke o
planiranim investicijskim projektima vezanim za transportni sustav, sustav
skladišta plina i terminal za UPP te podatke o planiranom izlasku iz pogona
određenih objekata transportnog sustava, sustava skladišta plina i terminala za
UPP.

III. PROIZVOĐAČ PLINA

Dužnosti proizvođača plina

Članak 8.

Proizvođač plina je dužan:
1. osigurati siguran, pouzdan i učinkovit rad mreže proizvodnih plinovoda,
2. ako proizvodi plin, isključujući proizvodnju prirodnog plina, imati dozvolu
za obavljanje energetske djelatnosti proizvodnje plina,
3. ako proizvodi prirodni plin, imati dozvolu za obavljanje energetske
djelatnosti isporuke i prodaje prirodnog plina iz vlastite proizvodnje,
4. mrežu proizvodnih plinovoda priključiti na transportni sustav,
5. osigurati objektivne, jednake i razvidne uvjete pristupa mreži proizvodnih
plinovoda, uključujući pristup postrojenjima koja pružaju popratne tehničke
usluge, osim onih dijelova mreže proizvodnih plinovoda koji se koriste za
proizvodnju plina na lokaciji plinskog polja, u skladu s ovim Zakonom,
pravilnikom o organizaciji tržišta prirodnog plina, mrežnim pravilima
transportnog sustava, pravilnikom o naknadi za priključenje na plinsku mrežu i
za povećanje priključne snage i općim uvjetima za opskrbu prirodnim plinom,
6. davati propisane informacije operatoru transportnog sustava na koji je
priključena mreža proizvodnih plinovoda, radi sigurnog i učinkovitog
funkcioniranja međusobno povezanih sustava,
7. izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje,
8. uspostaviti i osigurati rad upravljačkog centra za vođenje proizvodnog
sustava, sustava mjerenja i sustava za praćenje parametara kvalitete plina i
kvalitete isporuke plina,
9. izraditi i objaviti te jednom godišnje ažurirati i dostaviti ministru
petogodišnji plan razvoja mreže proizvodnih plinovoda,
10. davati propisane informacije Agenciji.

*Prava proizvođača plina*
Članak 9.

Proizvođač plina ima pravo:
1. priključiti mrežu proizvodnih plinovoda na transportni sustav, u skladu s
mrežnim pravilima transportnog sustava, pravilnikom o naknadi za priključenje na
plinsku mrežu i za povećanje priključne snage i općim uvjetima za opskrbu
prirodnim plinom,
2. ugovarati prodaju plina iz vlastite proizvodnje po slobodnim cijenama,
3. ograničiti ili prekinuti isporuku plina:
a) u slučaju izravne ugroženosti života i zdravlja ljudi ili imovine te radi
otklanjanja takvih opasnosti,
b) u slučaju kriznog stanja i radi sprečavanja nastanka kriznog stanja,
c) radi planiranog održavanja ili rekonstrukcije postrojenja za proizvodnju
plina,
d) radi otklanjanja kvarova na postrojenjima za proizvodnju plina,
4. odbiti pristup mreži proizvodnih plinovoda pod uvjetima iz članka 54. ovoga
Zakona.

IV. OPERATOR TRANSPORTNOG SUSTAVA

*Određivanje operatora transportnog sustava*
Članak 10.

Za operatora transportnog sustava plina u Republici Hrvatskoj određuje se tvrtka
PLINACRO d.o.o., Zagreb, na rok od 30 godina.

*Dužnosti operatora transportnog sustava*
Članak 11.

Operator transportnog sustava je dužan:
1. imati dozvolu za obavljanje energetske djelatnosti transporta prirodnog
plina,
2. imati uporabnu dozvolu za objekte postojećeg transportnog sustava,
3. voditi, održavati i razvijati siguran, pouzdan i učinkovit transportni
sustav,
4. osigurati tehničke preduvjete, pod ekonomski optimalnim uvjetima, za prihvat
u transportni sustav plina proizvedenog na teritoriju Republike Hrvatske i plina
koji se uvozi iz različitih izvora i pravaca te za prekogranični transport
plina,
5. priključiti na transportni sustav sve pravne ili fizičke osobe koje
ispunjavaju uvjete iz mrežnih pravila transportnog sustava, pravilnika o naknadi
za priključenje na plinsku mrežu i za povećanje priključne snage i općih uvjeta
za opskrbu prirodnim plinom,
6. uspostaviti i osigurati rad dispečerskog centra za vođenje transportnog
sustava, sustava mjerenja i sustava za praćenje parametara kvalitete plina i
kvalitete isporuke plina,
7. transportirati plin na temelju sklopljenih ugovora,
8. održavati parametre kvalitete plina i kvalitete isporuke plina i
uravnoteživati transportni sustav, u skladu s pravilnikom o organizaciji tržišta
prirodnog plina i općim uvjetima za opskrbu prirodnim plinom,
9. osigurati objektivne, jednake i razvidne uvjete pristupa transportnom
sustavu, u skladu s ovim Zakonom, pravilnikom o organizaciji tržišta prirodnog
plina, mrežnim pravilima transportnog sustava i općim uvjetima za opskrbu
prirodnim plinom,
10. izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje,
11. upravljati plinskim sustavom u slučaju proglašenja kriznog stanja na temelju
propisanih mjera,
12. izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja transportnog sustava,
13. izraditi i dostaviti Agenciji godišnji financijski plan,
14. izraditi i do 1. ožujka tekuće godine dostaviti Agenciji godišnje izvješće o
pouzdanosti, sigurnosti i učinkovitosti transportnog sustava, o izvršenju plana
razvoja sustava, kvaliteti zadovoljavanja potreba korisnika, održavanju opreme
sustava te ispunjavanju ostalih dužnosti i korištenju prava iz ovoga Zakona,
15. davati propisane informacije operatoru povezanog transportnog sustava,
operatoru distribucijskog sustava, operatoru sustava skladišta plina i operatoru
terminala za UPP radi pouzdanog, sigurnog i učinkovitog funkcioniranja i razvoja
međusobno povezanih sustava,
16. davati propisane informacije sudionicima tržišta čija je oprema izravno
priključena na transportni sustav, dovoljno unaprijed, o opsegu i danu obustave
transporta plina i očekivanom smanjenju transportnih kapaciteta,
17. davati propisane informacije o investicijskim projektima vezanim uz
transportni sustav te o planiranom izlasku iz pogona određenih objekata
transportnog sustava, u skladu s pravilnikom o dostavljanju podataka o
investicijskim projektima,
18. osigurati zaštitu povjerljivih podataka komercijalne prirode koje je saznao
u obavljanju djelatnosti, a koji imaju obilježje poslov­ne tajne,
19. voditi evidenciju svih propisanih podataka o sklopljenim ugovorima o opskrbi
plinom.

*Prava operatora transportnog sustava*
Članak 12.

Operator transportnog sustava ima pravo:
1. odbiti pristup transportom sustavu pod uvjetima iz članka 54. ovoga Zakona,
2. pristupiti sustavu skladišta plina, u skladu s pravilnikom o organizaciji
tržišta prirodnog plina, općim uvjetima za opskrbu prirodnim plinom, mrežnim
pravilima transportnog sustava i pravilima korištenja sustava skladišta plina i
predati ili preuzeti plin korisnika radi uravnoteživanja energetskih tokova
plina na ulazu i izlazu iz transportnog sustava,
3. kupovati plin radi obavljanja svoje osnovne djelatnosti, vlastite potrošnje,
nadoknade gubitaka plina u transportnom sustavu prilikom izvođenja radova na
sustavu i nadoknade gubitaka plina iznad dozvoljenih pogonskih gubitaka te radi
uravnoteživanja transportnog sustava, u skladu s pravilnikom o organizaciji
tržišta prirodnog plina,
4. uspostaviti i osigurati rad vlastite telekomunikacijske mreže za nadzor,
mjerenje i automatizaciju transportnog sustava,
5. ograničiti ili prekinuti ugovoreni transport plina:
a) u slučaju izravne ugroženosti života i zdravlja ljudi ili imovine te radi
otklanjanja takvih opasnosti,
b) u slučaju kriznog stanja i radi sprečavanja nastanka kriznog stanja,
c) radi planiranog održavanja ili rekonstrukcije transportnog sustava,
d) radi otklanjanja kvarova na transportnom sustavu,
e) kada korisnik preuzima plin na način koji bi mogao ugroziti život i zdravlje
ljudi ili imovinu,
f) u slučaju neovlaštene potrošnje plina,
g) u slučajevima kad se korisnik ne pridržava svojih ugovornih obveza, u skladu
s općim uvjetima za opskrbu prirodnim plinom.

V. OPERATOR DISTRIBUCIJSKOG SUSTAVA

*Određivanje operatora distribucijskog sustava*
Članak 13.

Operator distribucijskog sustava je energetski subjekt za plin koji ima dozvolu
za obavljanje djelatnosti distribucije plina i koji ima koncesiju za
distribuciju plina ili koncesiju za izgradnju distribucijskog sustava i
distribuciju plina.

*Područje obuhvaćeno koncesijom*
Članak 14.

(1) Koncesija za distribuciju plina ili koncesija za izgradnju distribucijskog
sustava i distribuciju plina daje se za područje ili dio područja jedinice
područne (regionalne) samouprave.
(2) Predstavnička tijela dviju ili više jedinica područne (regionalne)
samouprave mogu odlučiti da se za područje ili dijelove područja tih jedinica
daje zajednička koncesija za distribuciju plina ili koncesija za izgradnju
distribucijskog sustava i distribuciju plina.

*Davanje koncesije*
Članak 15.

(1) Koncesija za distribuciju plina na području gdje postoji distribucijski
sustav daje se na zahtjev energetskog subjekta za plin koji je obavljao
djelatnost distribucije plina na određenom području, na temelju koncesije koja
je istekla ili druge pravne osnove koja je prestala. Koncesija za distribuciju
plina uključuje i pravo na izgradnju radi povećanja kapaciteta distribucijskog
sustava unutar područja za koje je koncesija dana.
(2) Koncesija za izgradnju distribucijskog sustava i distribuciju plina na
sustavu koji će se povezati na postojeći distribucijski sustav daje se na
zahtjev energetskog subjekta za plin koji je koncesionar na postojećem
distribucijskom sustavu, uz uvjet da će izgradnja nove mreže omogućiti isporuku
krajnjim kupcima najmanje 15 milijuna m3 plina godišnje.
(3) Iznimno od odredbe stavka 2. ovoga članka, koncesija za izgradnju
distribucijskog sustava i distribuciju plina na sustavu koji će se povezati na
postojeći distribucijski sustav, može se, uz prethodno odobrenje Agencije, dati
energetskom subjektu za plin koji je koncesionar na postojećem distribucijskom
sustavu i u slučaju ako izgradnja nove mreže neće omogućiti isporuku krajnjim
kupcima najmanje 15 milijuna m3 plina godišnje, ako to opravdavaju geografski
razlozi područja na kojem se gradi sustav, zaštita okoliša i prirode i/ili
politika gospodarskog razvoja tog područja te postoji ekonomska opravdanost.
(4) Koncesija za izgradnju distribucijskog sustava i distribuciju plina na
području gdje ne postoji distribucijski sustav daje se na temelju javnog
natječaja pod uvjetom da će izgradnja distribucijskog sustava omogućiti isporuku
krajnjim kupcima najmanje 15 milijuna m3 plina godišnje.
(5) Iznimno od odredbe stavka 4. ovoga članka, koncesija za izgradnju
distribucijskog sustava i distribuciju plina može se, uz prethodno odobrenje
Agencije, dati i u slučaju ako izgradnja nove mreže neće omogućiti isporuku
krajnjim kupcima najmanje 15 milijuna m3 plina godišnje, ako to opravdavaju
geografski razlozi područja na kojem se gradi sustav, zaštita okoliša i prirode
i/ili politika gospodarskog razvoja tog područja te postoji ekonomska
opravdanost.
(6) Agencija daje odobrenje za izuzeće iz stavka 3. i 5. ovoga članka na temelju
zahtjeva poglavarstva jedinice područne (regionalne) samouprave koja daje
koncesiju i dokumentacije koja opravdava zahtjev za izuzeće.

*Razdoblje za koje se daje koncesija*
Članak 16.

(1) Koncesija za distribuciju plina na području gdje postoji distribucijski
sustav daje se za razdoblje od najmanje 15, a najviše 30 godina.
(2) Koncesija za izgradnju distribucijskog sustava i distribuciju plina daje se
za razdoblje od najmanje 20 godina, a najviše 30 godina.

*Sadržaj zahtjeva za davanje koncesije za distribuciju plina*
Članak 17.

(1) Zahtjev za davanje koncesije za distribuciju plina na području gdje postoji
distribucijski sustav sadrži:
1. predmet koncesije,
2. područje za koje se traži koncesija,
3. kapacitet distribucijskog sustava,
4. broj priključenih kupaca,
5. podatke iz energetske suglasnosti,
6. razdoblje za koje se zahtijeva koncesija,
7. podatke o visini godišnje naknade za koncesiju za obavljanje djelatnosti
distribucije plina,
8. druge podatke od značaja za donošenje odluke o davanju koncesije.
(2) Prilog zahtjevu za davanje koncesije za distribuciju plina je dokumentacija
utvrđena člankom 22. ovoga Zakona.

*Sadržaj zahtjeva za davanje koncesije za proširenje distribucijskog sustava*
Članak 18.

(1) Zahtjev za davanje koncesije za izgradnju distribucijskog sustava i
distribuciju plina na sustavu koji će se povezati na postojeći distribucijski
sustav sadrži:
1. predmet koncesije,
2. područje obuhvaćeno koncesijom,
3. postojeći i predviđeni kapacitet distribucijskog sustava,
4. broj priključenih i predviđenih kupaca,
5. podatke iz prethodne energetske suglasnosti,
6. razdoblje za koje se zahtijeva koncesija,
7. podatke o financijskim sredstvima kojima raspolaže za izgradnju
distribucijskog sustava,
8. podatke o izvodu iz detaljnog plana uređenja prostora ili lokacijskoj
dozvoli,
9. podatke o visini godišnje naknade za koncesiju za obavljanje djelatnosti
distribucije plina,
10. druge obveze koncesionara, a osobito potrebu zaštite i očuvanja okoliša,
11. druge podatke od značaja za donošenje odluke o davanju koncesije.
(2) Prilog zahtjevu za davanje koncesije za izgradnju distribucijskog sustava i
distribuciju plina na sustavu koji će se povezati na postojeći distribucijski
sustav je dokumentacija koja obuhvaća:
1. izvod iz detaljnog plana uređenja prostora ili lokacijsku dozvolu za
proširenje distribucijskog sustava s pripadajućim idejnim rješenjem – stručnom
podlogom za lokacijsku dozvolu. Minimalni obuhvat izvoda iz detaljnog plana
uređenja prostora ili lokacijske dozvole trebaju biti trase visokotlačnoga
distribucijskog plinovoda i redukcijske stanice,
2. prethodnu energetsku suglasnost,
3. dokumentaciju utvrđenu člankom 22. ovoga Zakona.

*Odluka o zahtjevu za davanje koncesije*
Članak 19.

(1) Poglavarstvo jedinice područne (regionalne) samouprave donosi odluku o
zahtjevu za davanje koncesije za distribuciju plina na području gdje postoji
distribucijski sustav u roku od šest mjeseci od dana primitka zahtjeva i
objavljuje ju u »Narodnim novinama«, na internetskim stranicama jedinice
područne (regionalne) samouprave i najmanje još jednim dnevnim novinama koje se
uobičajeno prodaju na području za koje se daje koncesija.
(2) Poglavarstvo jedinice područne (regionalne) samouprave donosi odluku o
zahtjevu za davanje koncesije za izgradnju distribucijskog sustava i
distribuciju plina na sustavu koji će se povezati na postojeći distribucijski
sustav u roku od šest mjeseci od dana primitka zahtjeva i objavljuje ju u
»Narodnim novinama«, na internetskim stranicama jedinice područne (regionalne)
samouprave i najmanje još jednim dnevnim novinama koje se uobičajeno prodaju na
području za koje se daje koncesija.
(3) U slučaju da odlukom iz stavka 1. i 2. ovoga članka nije dana koncesija,
poglavarstvo jedinice područne (regionalne) samouprave mora raspisati javni
natječaj za davanje koncesije.

*Javni natječaj za davanje koncesije*
Članak 20.

(1) Odluku o pokretanju postupka javnog natječaja za davanje koncesije za
izgradnju distribucijskog sustava i distribuciju plina donosi predstavničko
tijelo jedinice područne (regionalne) samouprave, a poglavarstvo objavljuje i
provodi javni natječaj.
(2) Javni natječaj za davanje koncesije za izgradnju distribucijskog sustava i
distribuciju plina objavljuje se u »Narodnim novinama«, na internetskim
stranicama jedinice područne (regionalne) samouprave i najmanje još jednim
dnevnim novinama koje se uobičajeno prodaju na području za koje se daje
koncesija. Rok za podnošenje prijave na javnom natječaju računa se od dana
najkasnije objave.

*Sadržaj javnog natječaja za davanje koncesije*
Članak 21.

(1) Odluka iz članka 20. stavka 1. ovoga Zakona sadrži:
1. predmet koncesije,
2. područje obuhvaćeno koncesijom,
3. predviđeni kapacitet distribucijskog sustava,
4. broj predviđenih kupaca,
5. podatke iz prethodne energetske suglasnosti,
6. razdoblje za koje se daje koncesija,
7. podatke o financijskim sredstvima potrebnim za izgradnju distribucijskog
sustava,
8. podatke o izvodu iz detaljnog plana uređenja prostora ili lokacijskoj
dozvoli,
9. podatke o visini godišnje naknade za koncesiju za distribuciju plina,
10. druge obveze koncesionara, a osobito potrebu zaštite i očuvanja okoliša,
11. uvjete otkaza ugovora o koncesiji,
12. rok trajanja natječaja,
13. podatke o mjestu, vremenu i načinu pregleda, odnosno preuzimanju natječajne
dokumentacije,
14. podatke o mjestu, vremenu i načinu predaje ponuda te otvaranju i razmatranju
ponuda,
15. druge zahtjeve od značaja za donošenje odluke o davanju koncesije.
(2) Sastavni dio odluke iz stavka 1. ovoga članka je natječajna dokumentacija
koja obuhvaća:
1. izvod iz detaljnog plana uređenja prostora ili lokacijsku dozvolu za
proširenje distribucijskog sustava s pripadajućim idejnim rješenjem – stručnom
podlogom za lokacijsku dozvolu. Minimalni obuhvat izvoda iz detaljnog plana
uređenja prostora ili lokacijske dozvole trebaju biti trase visokotlačnoga
distribucijskog plinovoda i redukcijske stanice,
2. prethodnu energetsku suglasnost,
3. nacrt ugovora o koncesiji,
4. druge podatke od značaja za donošenje odluke.

*Dokumentacija uz zahtjev za davanje koncesije, odnosno ponudu*
Članak 22.

(1) Podnositelj zahtjeva za davanje koncesije, odnosno ponuditelj na natječaju
za davanje koncesije dužan je priložiti sljedeće dokumente, odnosno izjave:
1. izvod iz sudskog, odnosno obrtnog registra,
2. dozvolu Agencije za obavljanje djelatnosti distribucije plina, odnosno izjavu
da će spomenutu dozvolu ishoditi do početka obavljanja djelatnosti distribucije
plina,
3. dokaz o vlasništvu nad objektima distribucijskog sustava ili dokaz da ima
pravo korištenja distribucijskog sustava na temelju ugovora o zakupu ili drugog
ugovora s vlasnikom sustava, ako se zahtijeva koncesija za obavljanje
djelatnosti distribucije plina na području gdje postoji distribucijski sustav,
4. prethodnu energetsku suglasnost, ako se zahtijeva koncesija za izgradnju
distribucijskog sustava i distribuciju plina,
5. energetsku suglasnost ako se zahtijeva koncesija za distribuciju plina na
području gdje postoji distribucijski sustav,
6. izjavu poslovne banke podnositelja zahtijeva, odnosno ponuditelja da
raspolaže potrebnim financijskim sredstvima za obavljanje djelatnosti
distribucije plina, odnosno da ima osigurana sredstva za izgradnju
distribucijskog sustava,
7. ugovor o koncesiji ili drugi akt na temelju kojeg podnositelj zahtijeva
obavlja djelatnost distribucije plina, ako se zahtijeva koncesija za
distribuciju plina na području gdje već postoji distribucijski sustav,
8. potvrdu porezne uprave o plaćanju svih dospjelih poreznih obveza i obveza za
mirovinsko i zdravstveno osiguranje i druga javna davanja,
9. ovjerovljenu izjavu o nekažnjavanju pravne osobe u svezi sa sudjelovanjem u
kriminalnoj organizaciji, korupciji, prijevari ili pranju novca, koju daje
odgovorna osoba podnositelja zahtjeva, odnosno ponuditelja,
10. vremenski plan (gantogram) izgradnje distribucijskog sustava po godinama
uključujući i gantogram investiranja u distribucijski sustav po godinama s
ukupnom visinom ulaganja u distribucijski sustav po odvojenim tehnološkim
cjelinama, ako se zahtijeva koncesija za izgradnju distribucijskog sustava i
distribuciju plina,
11. instrument osiguranja plaćanja naknade za koncesiju u obliku bankarske
garancije ili bjanko-zadužnice ili bjanko-mjenice ili drugi odgovarajući
instrument osiguranja plaćanja,
12. izjavu o roku u kojem će energetski subjekt za plin ako dobije koncesiju
biti u stanju priključiti kupce na distribucijski sustav i započeti s isporukom
plina, ako koncesija uključuje izgradnju distribucijskog sustava ili ako se
zahtijeva koncesija za izgradnju distribucijskog sustava i distribuciju plina,
13. izjavu o načinu plaćanja naknade za koncesiju,
14. dokumentaciju koja dokazuje ispunjavanje uvjeta iz članka 15. stavka 2., 3.,
4. i 5. ovoga Zakona o količinama godišnje isporuke plina,
15. drugi dokument od značaja za donošenje odluke o davanju koncesije, po odluci
podnositelja zahtjeva, odnosno davatelja koncesije,
16. uporabnu dozvolu za objekte postojećeg distribucijskog sustava,
17. drugi dokument kojim podnositelj zahtjeva za davanje koncesije, odnosno
ponuditelj na natječaju za davanje koncesije dokazuje svoju osposobljenost za
dobivanje koncesije.

*Odluka o davanju koncesije na temelju natječaja*
Članak 23.

(1) Odluku o davanju koncesije za distribuciju plina ili koncesije za izgradnju
distribucijskog sustava i distribuciju plina na temelju javnog natječaja donosi
predstavničko tijelo jedinice područne (regionalne) samouprave na prijedlog
poglavarstva, u roku od šest mjeseci od dana isteka roka za podnošenje prijave
za javni natječaj.
(2) Prijedlogom iz stavka 1. ovoga članka, poglavarstvo pred­laže davanje
koncesije podnositelju zahtjeva za davanje koncesije, odnosno ponuditelju na
natječaju za davanje koncesije za kojeg je na temelju dostavljene dokumentacije
utvrđeno da ispunjava uvjete za davanje koncesije.
(3) U slučaju da je ponudu na javni natječaj za davanje koncesije za izgradnju
distribucijskog sustava i distribuciju plina dalo više ponuditelja koji
ispunjavaju uvjete u pogledu sposobnosti za ostvarivanje koncesije i druge
uvjete u skladu s natječajnom dokumentacijom, poglavarstvo jedinice područne
(regionalne) samouprave će za davanje koncesije predložiti najpovoljnijeg
ponuditelja čija je ponuda, prema kriterijima iz natječajne dokumentacije,
posebno glede povoljnosti ponude (tehnička i financijska), kapaciteta
distribucijskog sustava, rokova za izgradnju sustava i priključenje kupaca i
ponuđenih mjera očuvanja i zaštite okoliša, ocijenjena najpovoljnijom.
(4) Protiv odluke o davanju koncesije žalba nije dopuštena, ali se može
pokrenuti upravni spor.

*Ugovor o koncesiji*
Članak 24.

(1) Na temelju odluke o davanju koncesije, iz članka 23. ovoga Zakona,
poglavarstvo jedinice područne (regionalne) samouprave, u roku od 60 dana od
dana donošenja odluke, sklapa ugovor o koncesiji s podnositeljem zahtjeva za
davanje koncesije, odnosno izabranim ponuditeljem na natječaju za davanje
koncesije.
(2) Ugovor o koncesiji iz stavka 1. ovoga članka sadrži:
1. predmet koncesije,
2. područje obuhvaćeno koncesijom,
3. predviđeni kapacitet distribucijskog sustava,
4. podatke iz energetske suglasnosti,
5. razdoblje za koje se daje koncesija,
6. rok u kojem će koncesionar biti u stanju priključiti kupce na distribucijski
sustav,
7. podatke o visini i načinu plaćanja naknade za koncesiju,
8. uvjete raskida ugovora o koncesiji,
9. prava i obveze koncesionara i davatelja koncesije u slučaju prestanka
koncesije prije isteka razdoblja za koje je koncesija dana,
10. posebna prava i obveze koncesionara i davatelja koncesije.
(3) U slučaju da se koncesija daje za izgradnju distribucijskog sustava i
distribuciju plina na području gdje je potrebno izgraditi distribucijski sustav,
sastavni dio ugovora o koncesiji je:
1. izvod iz detaljnog plana uređenja prostora ili lokacijska dozvola za
proširenje distribucijskog sustava s pripadajućim idejnim rješenjem – stručnom
podlogom za lokacijsku dozvolu. Minimalni obuhvat izvoda iz detaljnog plana
uređenja prostora ili lokacijske dozvole trebaju biti trase visokotlačnoga
distribucijskog plinovoda i redukcijske stanice,
2. prethodna energetska suglasnost,
3. vremenski plan (gantogram) izgradnje distribucijskog sustava.

*Prestanak koncesije*
Članak 25.

(1) Koncesija prestaje:
1. istekom razdoblja za koje je koncesija dana,
2. likvidacijom ili stečajem koncesionara pravne osobe, odnosno stečajem ili
smrću koncesionara fizičke osobe,
3. raskidom ugovora o koncesiji,
4. sporazumom davatelja koncesije i koncesionara.
(2) Prestanak koncesije utvrđuje poglavarstvo jedinice područne (regionalne)
samouprave.

*Oduzimanje koncesije*
Članak 26.

(1) Koncesija se može oduzeti:
1. ako koncesionar ne obavlja distribuciju plina u skladu s ugovorom o
koncesiji,
2. ako je koncesionaru oduzeta dozvola za obavljanje djelatnosti distribucije
plina ili nije ishodio novu dozvolu po prestanku važenja ranije dozvole,
3. ako koncesionar ne plaća ugovorenu naknadu za koncesiju,
4. ako se izgradnja distribucijskog sustava ne odvija prema ugovorenoj dinamici
i bitno odstupa od utvrđenih rokova ili ako koncesionar ne izgradi
distribucijski sustav u skladu s ugovorom o koncesiji.
(2) Odluku o oduzimanju koncesije donosi tijelo jedinice područne (regionalne)
samouprave koje je donijelo odluku o davanju koncesije. Prije donošenja odluke o
oduzimanju koncesije pozvat će se koncesionar da se u određenom roku izjasni o
razlozima zbog kojih mu se namjerava oduzeti koncesija.
(3) Oduzimanjem koncesije nastupaju uvjeti za raskid ugovora o koncesiji.
(4) Koncesionar koji obavlja djelatnost distribucije plina kome je oduzeta
koncesija dužan je nastaviti distribuciju plina sve dok davatelj koncesije ne
osigura da distribuciju plina obavlja drugi energetski subjekt za plin, ali ne
dulje od šest mjeseci od dana raskida ugovora o koncesiji.

*Prijenos koncesije*
Članak 27.

(1) Koncesija se može prenijeti na drugu osobu na koju koncesionar prenese pravo
vlasništva na distribucijskom sustavu, pod uvjetima iz prethodnog ugovora o
koncesiji, ako ti uvjeti nisu u suprotnosti s odredbama ovoga Zakona i pod
uvjetom da ta osoba ispunjava uvjete za davanje koncesije.
(2) Prijenos koncesije iz stavka 1. ovoga članka odobrava tijelo jedinice
područne (regionalne) samouprave koje je donijelo odluku o davanju koncesije, a
ugovor o koncesiji s novim koncesionarom sklapa poglavarstvo u roku od 60 dana
od dana donošenja odluke o odobrenju prijenosa koncesije.
(3) U postupku prijenosa koncesije, glede uvjeta koje mora ispunjavati novi
koncesionar, na odgovarajući način se primjenjuju odredbe ovoga Zakona o davanju
koncesije.

*Naknada za koncesiju*
Članak 28.

(1) Koncesionar plaća davatelju koncesije godišnju naknadu za koncesiju određenu
ugovorom o koncesiji.
(2) Naknada za koncesiju se sastoji od stalnog i promjenjivog dijela naknade.
(3) Stalni dio naknade za koncesiju određuje se u iznosu od 10.000,00 kuna
godišnje.
(4) Promjenjivi dio naknade za koncesiju određuje se u iznosu do 0,5% od
ostvarenog prihoda koncesionara ostvarenog obavljanjem djelatnosti distribucije
plina u prethodnoj godini na području za koje se daje koncesija.
(5) Način plaćanja naknade za koncesiju moguće je odrediti na godišnjoj,
polugodišnjoj ili tromjesečnoj razini, a odredit će se ugovorom o koncesiji.
(6) Minimalni iznos naknade za koncesiju jednak je stalnom dijelu naknade za
koncesiju.
(7) Davatelj koncesije dužan je izvješćivati Ministarstvo financija, Registar
koncesija, o svim promjenama nastalim na temelju ugovora o koncesiji.

*Dužnosti operatora distribucijskog sustava*
Članak 29.

Operator distribucijskog sustava je dužan:
1. voditi, održavati i razvijati siguran, pouzdan i učinkovit distribucijski
sustav,
2. priključiti na distribucijski sustav sve pravne i fizičke osobe koji
ispunjavaju uvjete iz mrežnih pravila distribucijskog sustava, pravilnika o
naknadi za priključenje na plinsku mrežu i za povećanje priključne snage i općih
uvjeta za opskrbu prirodnim plinom i ako imaju građevinsku dozvolu ili se prema
odredbama posebnog propisa smatra da je građevina izgrađena na temelju
građevinske dozvole,
3. uspostaviti i osigurati rad dispečerskog centra za vođenje distribucijskog
sustava, sustava mjerenja, sustava za praćenje parametara kvalitete plina i
kvalitete isporuke plina i uređaja za odorizaciju plina,
4. distribuirati plin na temelju sklopljenih ugovora,
5. izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje,
6. održavati parametre kvalitete plina i kvalitete isporuke plina, u skladu s
pravilnikom o organizaciji tržišta prirodnog plina i općim uvjetima za opskrbu
prirodnim plinom,
7. osigurati objektivne, jednake i razvidne uvjete pristupa distribucijskom
sustavu, u skladu s ovim Zakonom, pravilnikom o organizaciji tržišta prirodnog
plina, mrežnim pravilima distribucijskog sustava i općim uvjetima za opskrbu
prirodnim plinom,
8. osigurati, na razini distribucijskog sustava, mjerenje potrošnje plina,
uključujući i očitanja mjernih uređaja te u skladu s pravilnikom o organizaciji
tržišta prirodnog plina dostaviti operatoru transportnog sustava podatke
potrebne za uravnoteživanje plinskog sustava,
9. izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja distribucijskog sustava,
10. izraditi i dostaviti Agenciji godišnji financijski plan,
11. izraditi i do 1. ožujka tekuće godine dostaviti Agenciji godišnje izvješće o
pouzdanosti, sigurnosti i učinkovitosti distribucijskog sustava, o izvršenju
plana razvoja sustava, kvaliteti zadovoljavanja potreba korisnika, održavanju
opreme sustava te ispunjavanju ostalih dužnosti i korištenju prava iz ovoga
Zakona,
12. davati propisane informacije operatoru transportnog sustava i operatorima
povezanih distribucijskih sustava radi sigurnog i učinkovitog funkcioniranja i
razvoja međusobno povezanih sustava,
13. davati propisane informacije sudionicima tržišta čija je oprema izravno
priključena na distribucijski sustav, dovoljno unaprijed, o opsegu i danu
obustave distribucije plina i očekivanom smanjenju distribucijskih kapaciteta,
14. osigurati zaštitu povjerljivih podataka komercijalne prirode koje je saznao
u obavljanju djelatnosti, a koji imaju obilježje poslovne tajne.

*Prava operatora distribucijskog sustava*
Članak 30.

Operator distribucijskog sustava ima pravo:
1. odbiti pristup distribucijskom sustavu pod uvjetima iz članka 54. ovoga
Zakona,
2. kupiti plin radi vlastite potrošnje i nadoknade gubitaka plina u
distribucijskom sustavu,
3. uspostaviti i osigurati rad vlastite telekomunikacijske mreže za nadzor,
mjerenje i automatizaciju distribucijskog sustava,
4. ograničiti ili prekinuti ugovorenu distribuciju plina:
a) u slučaju izravne ugroženosti života i zdravlja ljudi ili imovine te radi
otklanjanja takvih opasnosti,
b) u slučaju kriznog stanja i radi sprečavanja nastanka kriznog stanja,
c) radi planiranog održavanja ili rekonstrukcije distribucijskog sustava,
d) radi otklanjanja kvarova na distribucijskom sustavu,
e) kada uređaji priključeni na distribucijski sustav preuzimaju plin na način
koji bi mogao ugroziti život i zdravlje ljudi ili imovinu,
f) u slučaju neovlaštene potrošnje i neovlaštene distribucije plina,
g) u slučajevima kad se korisnik ne pridržava svojih ugovornih obveza, u skladu
s općim uvjetima za opskrbu prirodnim plinom.

VI. OPERATOR SUSTAVA SKLADIŠTA PLINA

*Određivanje operatora sustava skladišta plina*
Članak 31.

Operator sustava skladišta plina je pravna ili fizička osoba koja ima dozvolu za
obavljanje djelatnosti skladištenja plina.

*Dužnosti operatora sustava skladišta plina*
Članak 32.

Operator sustava skladišta plina je dužan:
1. voditi, održavati i razvijati siguran, pouzdan i učinkovit sustav skladišta
plina,
2. imati uporabnu dozvolu za objekte sustava skladišta plina,
3. priključiti sustav skladišta plina na plinski sustav, u skladu s mrežnim
pravilima transportnog sustava, mrežnim pravilima distribucijskog sustava,
pravilima korištenja sustava skladišta plina, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom,
4. uspostaviti i osigurati rad upravljačkog centra za operativno vođenje sustava
skladišta plina i sustava mjerenja ulaznih i izlaznih tokova te parametara
kvalitete plina,
5. skladištiti plin na temelju sklopljenih ugovora,
6. osigurati objektivne, jednake i razvidne uvjete pristupa sustavu skladišta
plina, u skladu s ovim Zakonom, pravilnikom o organizaciji tržišta prirodnog
plina i općim uvjetima za opskrbu prirodnim plinom,
7. izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje,
8. izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja sustava skladišta plina,
9. izraditi i dostaviti Agenciji godišnji financijski plan,
10. izraditi i do 1. ožujka tekuće godine dostaviti Agenciji godišnje izvješće o
pouzdanosti, sigurnosti i učinkovitosti sustava, o izvršenju plana razvoja
sustava, kvaliteti zadovoljavanja potreba korisnika, održavanju opreme sustava
te ispunjavanju ostalih dužnosti i korištenju prava iz ovoga Zakona,
11. davati propisane informacije operatoru transportnog sustava, operatoru
distribucijskog sustava i operatoru terminala za UPP radi pouzdanog, sigurnog i
učinkovitog funkcioniranja i razvoja međusobno povezanih sustava,
12. davati propisane informacije sudionicima tržišta, dovoljno unaprijed, o
opsegu i danu obustave rada sustava skladišta plina i očekivanom smanjenju
skladišnih kapaciteta,
13. davati propisane informacije o investicijskim projektima vezanim uz sustav
skladišta plina te o planiranom izlasku iz pogona određenih objekata sustava
skladišta plina, u skladu s pravilnikom o dostavljanju podataka o investicijskim
projektima,
14. osigurati zaštitu povjerljivih podataka komercijalne prirode koje je saznao
u obavljanju djelatnosti, a koji imaju obilježje poslovne tajne.

*Prava operatora sustava skladišta plina*
Članak 33.

Operator sustava skladišta plina ima pravo:
1. odbiti pristup sustavu skladišta plina pod uvjetima iz članka 54. ovoga
Zakona,
2. kupiti plin radi vlastite potrošnje i nadoknade gubitaka plina u sustavu
skladišta plina te radi održavanja osnovne mase plina u skladištu,
3. ograničiti ili privremeno prekinuti ugovoreno skladištenje plina:
a) u slučaju izravne ugroženosti života i zdravlja ljudi ili imovine te radi
otklanjanja takvih opasnosti,
b) u slučaju kriznog stanja i radi sprečavanja nastanka kriznog stanja,
c) radi planiranog održavanja ili rekonstrukcije sustava skladišta plina,
d) radi otklanjanja kvarova na sustavu skladišta plina,
e) u slučajevima kad se korisnik ne pridržava svojih ugovornih obveza, u skladu
s općim uvjetima za opskrbu prirodnim plinom.

VII. OPERATOR TERMINALA ZA UKAPLJENI PRIRODNI PLIN

*Određivanje operatora terminala za ukapljeni prirodni plin*
Članak 34.

Operator terminala za UPP je pravna ili fizička osoba koja ima dozvolu za
obavljanje djelatnosti upravljanja terminalom za UPP.

*Dužnosti operatora terminala za ukapljeni prirodni plin*
Članak 35.

Operator terminala za UPP je dužan:
1. voditi, održavati i razvijati siguran, pouzdan i učinkovit terminal za UPP,
2. imati uporabnu dozvolu za postojeće objekte terminala za UPP,
3. priključiti terminal za UPP na transportni sustav, u skladu s mrežnim
pravilima transportnog sustava, pravilima korištenja terminala za UPP,
pravilnikom o naknadi za priključenje na plinsku mrežu i za povećanje priključne
snage i općim uvjetima za opskrbu prirodnim plinom,
4. uspostaviti i osigurati rad centra za operativno vođenje terminala za UPP i
sustava mjerenja ulaznih i izlaznih tokova te parametara kvalitete plina,
5. iskrcavati i ponovno uplinjavati UPP na temelju sklopljenih ugovora,
6. osigurati objektivne, jednake i razvidne uvjete pristupa terminalu za UPP, u
skladu s ovim Zakonom, pravilnikom o organizaciji tržišta prirodnog plina i
općim uvjetima za opskrbu prirodnim plinom,
7. izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje,
8. izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja terminala za UPP,
9. izraditi i dostaviti Agenciji godišnji financijski plan,
10. izraditi i do 1. ožujka tekuće godine dostaviti Agenciji godišnje izvješće o
pouzdanosti, sigurnosti i učinkovitosti terminala za UPP, o izvršenju plana
razvoja sustava, kvaliteti zadovoljavanja potreba korisnika, održavanju opreme
sustava te ispunjavanju ostalih dužnosti i korištenju prava iz ovoga Zakona,
11. davati propisane informacije operatoru transportnog sustava radi pouzdanog,
sigurnog i učinkovitog funkcioniranja i razvoja međusobno povezanih sustava,
12. davati propisane informacije sudionicima tržišta, dovoljno unaprijed, o
opsegu i danu obustave rada terminala za UPP i očekivanom smanjenju kapaciteta
terminala za UPP,
13. davati propisane informacije o investicijskim projektima vezanim uz terminal
za UPP te o planiranom izlasku iz pogona određenih objekata terminala za UPP, u
skladu s pravilnikom o dostavljanju podataka o investicijskim projektima,
14. osigurati zaštitu povjerljivih podataka komercijalne prirode koje je saznao
u obavljanju djelatnosti, a koji imaju obilježje poslovne tajne.

*Prava operatora terminala za ukapljeni prirodni plin*
Članak 36.

Operator terminala za UPP ima pravo:
1. odbiti pristup terminalu za UPP pod uvjetima iz članka 54. ovoga Zakona,
2. kupiti plin radi vlastite potrošnje i nadoknade gubitaka plina u terminalu za
UPP,
3. ograničiti ili privremeno prekinuti ugovoreni iskrcaj i ponovno uplinjavanje
UPP-a:
a) u slučaju izravne ugroženosti života i zdravlja ljudi ili imovine te radi
otklanjanja takvih opasnosti,
b) u slučaju kriznog stanja i radi sprečavanja nastanka kriznog stanja,
c) radi planiranog održavanja ili rekonstrukcije terminala za UPP,
d) radi otklanjanja kvarova na terminalu za UPP,
e) u slučajevima kad se korisnik ne pridržava svojih ugovornih obveza, u skladu
s općim uvjetima za opskrbu prirodnim plinom.

VIII. OPSKRBLJIVAČ

*Izbor opskrbljivača plinom povlaštenoga kupca*
Članak 37.

Povlašteni kupac ima pravo na slobodan izbor opskrbljivača plinom, što uključuje
i pravo na promjenu opskrbljivača plinom, u skladu s pravilnikom o organizaciji
tržišta prirodnog plina i općim uvjetima za opskrbu prirodnim plinom.

*Određivanje dobavljača plina za tarifnoga kupca*
Članak 38.

(1) Za dobavljača plina za opskrbljivače tarifnih kupaca u Republici Hrvatskoj
određuje se tvrtka INA – INDUSTRIJA NAFTE d.d., Zagreb.
(2) Vlada Republike Hrvatske će, na prijedlog Ministarstva, dobavljaču plina za
opskrbljivače tarifnih kupaca, odrediti cijenu za dobavu plina, a za određivanje
cijene može uzeti u obzir razdoblje isporuke, sezonu ili dnevnu dinamiku
isporuke, kvalitetu i druge elemente isporučenog plina.

*Određivanje opskrbljivača plinom tarifnoga kupca*
Članak 39.

Energetski subjekt za plin koji na dan stupanja na snagu ovoga Zakona obavlja
djelatnost distribucije plina na određenom području, na temelju koncesije ili
druge pravne osnove, određuje se opskrbljivačem tarifnih kupaca na tom području.

*Dužnosti opskrbljivača plinom*
Članak 40.

Opskrbljivač plinom je dužan:
1. imati dozvolu za obavljanje energetske djelatnosti opskrbe prirodnim plinom,
2. obavljati djelatnost opskrbe plinom na siguran, pouzdan i učinkovit način, u
skladu s pravilnikom o organizaciji tržišta prirodnog plina, općim uvjetima za
opskrbu prirodnim plinom i uredbom o sigurnosti opskrbe prirodnim plinom,
3. davati propisane informacije operatoru transportnog sustava, operatoru
distribucijskog sustava, operatoru sustava skladišta plina i operatoru terminala
za UPP, radi pouzdanog, sigurnog i učinkovitog funkcioniranja i razvoja
međusobno povezanih sustava,
4. opskrbljivati plinom kupce na temelju sklopljenih ugovora,
5. ako obavlja djelatnost opskrbe tarifnih kupaca, odnosno ako je nositelj
obveze javne usluge opskrbe plinom kupaca iz kategorije kućanstvo, opskrbljivati
plinom kupce po reguliranim cijenama,
6. ako obavlja djelatnost dobave plina, opskrbljivati po reguliranim cijenama
opskrbljivače tarifnih kupaca,
7. ako obavlja djelatnost opskrbe tarifnih kupaca, odnosno ako je nositelj
obveze javne usluge opskrbe plinom kupaca iz kategorije kućanstvo, dostavljati
dobavljaču plina podatke o strukturi potrošnje tarifnih kupaca,
8. ako je nositelj obveze javne usluge dobave plina, opskrbljivati plinom po
reguliranim cijenama nositelja obveze javne usluge opskrbe plinom kupaca iz
kategorije kućanstvo,
9. ako je nositelj obveze javne usluge opskrbe plinom kupaca iz kategorije
kućanstvo, informirati kupca o njegovom pravu da izabere bilo kojeg drugog
opskrbljivača, što uključuje pravo kupca da nakon toga može ponovno zatražiti
opskrbu od strane nositelja obveze javne usluge opskrbe plinom,
10. prilikom proglašenja kriznog stanja i radi sprečavanja nastanka kriznog
stanja, pridržavati se uputa dispečerskog, odnosno upravljačkog centra
odgovarajućeg operatora,
11. osigurati podudarnost količine plina koju preuzme iz plinskog sustava s
količinom plina koju je predao u plinski sustav, u skladu s pravilnikom o
organizaciji tržišta prirodnog plina, općim uvjetima za opskrbu prirodnim
plinom, pravilima korištenja sustava skladišta plina, pravilima korištenja
terminala za UPP i drugim posebnim propisima,
12. objavljivati i održavati ugovorene parametre kvalitete opskrbe plinom
kupaca, u skladu s općim uvjetima za opskrbu prirodnim plinom,
13. u svojim poslovnim knjigama, po pravilima internoga knjigovodstva, odvojeno
voditi podatke koji se odnose na opskrbu povlaštenih kupaca i opskrbu tarifnih
kupaca, odnosno opskrbu povlaštenih kupaca korisnika javne usluge opskrbe
plinom, odnosno dobave plina,
14. dostavljati operatoru transportnog sustava propisane podatke o svim
sklopljenim ugovorima o opskrbi plinom,
15. ukoliko opskrbljuje zaštićenog kupca iz članka 48. ovoga Zakona,
opskrbljivati ga dovoljnom količinom plina, u skladu s ured­bom o sigurnosti
opskrbe prirodnim plinom i u slučaju:
a. djelomičnog poremećaja u opskrbi plinom koji uzrokuje smanjenje uvoza plina u
Republiku Hrvatsku i smanjenje proizvodnje domaćeg plina do 20%, u trajanju
utvrđenom uredbom o sigurnosti opskrbe prirodnim plinom, ali ne duže od 30 dana,
b. ekstremno niskih srednjih dnevnih temperatura zraka u petodnevnom razdoblju,
prema izračunu Državnoga hidrometeorološkog zavoda, u razdoblju od 1. prosinca
do 1. ožujka, u skladu s uredbom o sigurnosti opskrbe prirodnim plinom,
16. najkasnije do 31. siječnja tekuće godine dostaviti ministru izvješće o
ostvarenju sigurnosti opskrbe u protekloj kalendarskoj godini, u skladu s
uredbom o sigurnosti opskrbe prirodnim plinom.

*Prava opskrbljivača plinom*
Članak 41.

Opskrbljivač plinom ima pravo:
1. kupovati i prodavati plin, odnosno opskrbljivati plinom druge sudionike na
tržištu plina,
2. na dobavu plina po reguliranim cijenama, ukoliko opskrbljuje tarifne kupce na
temelju ugovora ili ovoga Zakona,
3. koristiti, po reguliranim cijenama, usluge operatora transportnog sustava,
operatora distribucijskog sustava, operatora sustava skladišta plina te usluge
operatora terminala za UPP, na temelju sklopljenih ugovora,
4. na pristup mreži proizvodnih plinovoda, transportnom sustavu, distribucijskom
sustavu, sustavu skladišta plina, uključujući pristup operativnoj akumulaciji, u
skladu s ovim Zakonom, pravilnikom o organizaciji tržišta prirodnog plina, općim
uvjetima za opskrbu prirodnim plinom i uredbom o sigurnosti opskrbe prirodnim
plinom,
5. obustaviti ili prekinuti isporuku u slučaju neovlaštene potrošnje plina,
6. obustaviti ili prekinuti isporuku u slučaju kada se kupac ne pridržava
ugovornih obveza, u skladu s općim uvjetima za opskrbu prirodnim plinom.

IX. KUPAC

*Određivanje povlaštenoga kupca*
Članak 42.

Povlašteni kupac je:
1. kupac koji troši plin za proizvodnju električne energije, neovisno o iznosu
godišnje potrošnje i u granicama količine plina namijenjene takvoj uporabi,
2. kupac koji troši plin za istodobnu proizvodnju električne i toplinske
energije, neovisno o iznosu godišnje potrošnje i u granicama količine plina
namijenjene takvoj uporabi,
3. krajnji kupac koji je u prethodnoj kalendarskoj godini trošio više od 25
milijuna prostornih metara (m3) plina,
4. kupac koji troši plin za obavljanje djelatnosti proizvodnje sirovog željeza,
čelika i ferolegura, uz godišnju proizvodnju od najmanje 50.000 tona sirovog
čelika.

*Dužnosti povlaštenoga kupca*
Članak 43.

Povlašteni kupac je dužan:
1. priključiti svoje uređaje za prihvat plina na transportni sustav ili
odgovarajući distribucijski sustav, u skladu s mrežnim pravilima transportnog
sustava, mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom,
2. omogućiti operatoru transportnog ili distribucijskog sustava, na koji je
povlašteni kupac priključen, ugradnju mjernog uređaja (plinomjera),
3. osigurati operatoru sustava, na koji je povlašteni kupac priključen, pristup
mjernom uređaju,
4. pridržavati se uputa dispečerskih ili upravljačkih centara,
5. održavati uređaj za prihvat plina u takvom stanju da ne predstavlja opasnost
za život i zdravlje ljudi ili imovinu te u slučaju kvara takav kvar ukloniti bez
odgađanja,
6. pridržavati se pravilnika o organizaciji tržišta prirodnog plina, mrežnih
pravila transportnog sustava, mrežnih pravila distribucijskog sustava, pravila
korištenja sustava skladišta plina, pravila korištenja terminala za UPP,
pravilnika o naknadi za priključenje na plinsku mrežu i za povećanje priključne
snage i općih uvjeta za opskrbu prirodnim plinom,
7. davati potrebne informacije operatoru transportnog sustava, operatoru
distribucijskog sustava, operatoru sustava skladišta plina i operatoru terminala
za UPP, u slučaju da ugovori korištenje njihovih usluga,
8. u slučaju da ugovori korištenje transportnog ili distribucijskog sustava,
osigurati podudarnost količina plina koje preuzme iz plinskog sustava s
količinama koje je predao u plinski sustav, u skladu s pravilnikom o
organizaciji tržišta prirodnog plina i općim uvjetima za opskrbu prirodnim
plinom.

*Prava povlaštenoga kupca*
Članak 44.

Povlašteni kupac ima pravo:
1. na slobodan izbor i promjenu opskrbljivača plinom, u skladu s pravilnikom o
organizaciji tržišta prirodnog plina i općim uvjetima za opskrbu prirodnim
plinom,
2. priključiti svoje uređaje za prihvat plina na transportni sustav ili
distribucijski sustav, u skladu s mrežnim pravilima transportnog sustava,
odnosno mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom,
3. koristiti, po reguliranim cijenama, usluge operatora transportnog sustava,
operatora distribucijskog sustava, operatora sustava skladišta plina te usluge
operatora terminala za UPP, na temelju sklopljenih ugovora,
4. izgraditi izravni plinovod pod uvjetima propisanim ovim Zakonom,
5. na pristup mreži proizvodnih plinovoda, transportnom sustavu, distribucijskom
sustavu, sustavu skladišta plina, uključujući pristup operativnoj akumulaciji, u
skladu s pravilnikom o organizaciji tržišta prirodnog plina, općim uvjetima za
opskrbu prirodnim plinom i uredbom o sigurnosti opskrbe prirodnim plinom,
6. na opskrbu plinom od strane opskrbljivača koji je nositelj obveze javne
usluge opskrbe plinom, ako je kupac iz kategorije kućanstvo.

*Određivanje tarifnoga kupca*
Članak 45.

(1) Tarifni kupac je svaki kupac koji nema status povlaštenoga kupca.
(2) Tarifni kupac stječe status povlaštenoga kupca u roku određenom člankom 67.
ovoga Zakona.

*Dužnosti tarifnoga kupca*
Članak 46.

Tarifni kupac je dužan:
1. priključiti svoje uređaje za prihvat plina na transportni sustav ili
odgovarajući distribucijski sustav, u skladu s mrežnim pravilima transportnog
sustava, mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom,
2. omogućiti operatoru transportnog ili distribucijskog sustava, na koji je
tarifni kupac priključen, ugradnju mjernog uređaja (plinomjera),
3. osigurati operatoru sustava, na koji je tarifni kupac priključen, pristup
mjernom uređaju,
4. pridržavati se uputa dispečerskih centara,
5. održavati uređaj za prihvat plina u takvom stanju da ne predstavlja opasnost
za život i zdravlje ljudi ili imovinu te u slučaju kvara takav kvar ukloniti bez
odgađanja,
6. pridržavati se pravilnika o organizaciji tržišta prirodnog plina, mrežnih
pravila transportnog sustava, mrežnih pravila distribucijskog sustava,
pravilnika o naknadi za priključenje na plinsku mrežu i za povećanje priključne
snage i općih uvjeta za opskrbu prirodnim plinom.

*Prava tarifnoga kupca*
Članak 47.

Tarifni kupac ima pravo:
1. na opskrbu plinom po reguliranim cijenama,
2. priključiti svoje uređaje za prihvat plina na transportni sustav ili
distribucijski sustav, u skladu s mrežnim pravilima transportnog sustava,
odnosno mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom.

*Zaštićeni kupac*
Članak 48.

Zaštićeni kupac je:
1. kućanstvo,
2. kupac koji obavlja zdravstvenu djelatnost (uključujući rehabilitaciju i skrb
o bolesnicima), odgojno-obrazovne djelatnosti i djelatnosti u području socijalne
skrbi te kupac koji kupuje plin za grijanje prostora namijenjenih smještaju
ljudi (studentski domovi, hoteli i drugi objekti koji se koriste za noćenje),
3. kupac koji kupuje plin radi proizvodnje toplinske energije za grijanje
prostora kupaca iz točke 1. i 2. ovoga članka i to u opsegu potrebnom za
proizvodnju te toplinske energije,
4. operator sustava koji kupuje plin za vlastitu potrošnju, odnosno za pogon
plinskog sustava.

X. RAZDVAJANJE DJELATNOSTI

*Razdvajanje djelatnosti operatora transportnog sustava, distribucijskog sustava,
terminala za UPP i sustava skladišta plina*
Članak 49.

(1) Djelatnost operatora transportnog sustava, uključujući operatora koji je dio
vertikalno integriranoga energetskog subjekta, mora biti organizirana u
samostalnom pravnom subjektu, neovisno od drugih djelatnosti u sektoru plina.
(2) Odredba stavka 1. ovoga članka primjenjuje se i na djelatnost operatora
distribucijskog sustava, operatora sustava skladišta plina i operatora terminala
za UPP.
(3) Djelatnost operatora distribucijskog sustava koji je dio horizontalno
integriranog subjekta, mora biti organizirana u samostalnom pravnom subjektu i
neovisno od djelatnosti izvan sektora plina.
(4) Neovisnost operatora transportnog sustava, operatora distribucijskog
sustava, operatora sustava skladišta plina i operatora terminala za UPP, u
skladu sa stavkom 1. i 2. ovoga članka, osigurava se tako da:
a) članovi uprave operatora koji je dio vertikalno integriranog energetskog
subjekta ne smiju sudjelovati u upravljanju drugim djelatnostima u sektoru
plina, različitim od djelatnosti odnosnog operatora,
b) se uzimaju u obzir profesionalni interesi članova uprave operatora,
c) operator samostalno odlučuje o sredstvima nužnim za pogon, održavanje i
razvoj sustava kojim upravlja, neovisno od drugih djelatnosti koje obavlja
vertikalno integrirani energetski subjekt. Ovime se ne mijenja pravo vladajućeg
društva u sustavu vertikalno integriranog energetskog subjekta da operatoru
odobrava godišnji financijski plan i postavlja granice njegove zaduženosti.
Vladajuće društvo nema pravo operatoru sustava davati upute vezane uz njegovo
svakodnevno poslovanje niti uz pojedinačne odluke o izgradnji ili modernizaciji
dijelova sustava kojima upravlja operator ako takva odluka proizlazi iz
odobrenoga godišnjega financijskog plana.
(5) Neovisnost operatora distribucijskog sustava, u skladu sa stavkom 3. ovoga
članka, osigurava se tako da:
a) članovi uprave operatora koji je dio horizontalno integriranog subjekta ne
smiju sudjelovati u upravljanju drugim djelatnostima izvan sektora plina,
b) se uzimaju u obzir profesionalni interesi članova uprave operatora,
c) operator samostalno odlučuje o sredstvima nužnim za pogon, održavanje i
razvoj sustava kojim upravlja, neovisno od drugih djelatnosti koje obavlja
horizontalno integrirani subjekt. Ovime se ne mijenja pravo vladajućeg društva u
sustavu horizontalno integriranog subjekta da operatoru odobrava godišnji
financijski plan i postavlja granice njegove zaduženosti. Vladajuće društvo nema
pravo operatoru sustava davati upute vezane uz njegovo svakodnevno poslovanje
niti uz pojedinačne odluke o izgradnji ili modernizaciji dijelova sustava kojima
upravlja operator ako takva odluka proizlazi iz odobrenoga godišnjega
financijskog plana.
(6) Operator transportnog sustava, operator distribucijskog sustava, operator
sustava skladišta plina i operator terminala za UPP dužan je donijeti program
mjera radi osiguranja primjene nepristranih uvjeta pristupa sustavu kojim
upravlja, uključujući i posebne obveze zaposlenika i dostaviti ga Agenciji na
mišljenje.
(7) Operator je dužan do 1. ožujka svake godine dostaviti Agenciji godišnje
izvješće o provedbi programa mjera, iz stavka 6. ovoga članka, za prethodnu
godinu. Operator je dužan objaviti na svojim internetskim stranicama program
mjera i izvješće o provedbi programa mjera za prethodnu godinu.
(8) Odredbe stavka 2., 4. i 6. ovoga članka ne primjenjuju se na operatora
distribucijskog sustava koji je dio vertikalno integriranoga energetskog
subjekta koji ima manje od 100.000 kupaca priključenih na distribucijski sustav.

*Mješoviti operator*
Članak 50.

(1) Iznimno od odredbe članka 49. stavka 1. i 2. ovoga Zakona, djelatnost
operatora transportnog sustava, operatora distribucijskog sustava, operatora
sustava skladišta plina i operatora terminala za UPP, može biti organizirana
zajedno, u okviru djelatnosti mješovitog operatora, ali odvojeno od djelatnosti
proizvodnje plina i opskrbe plinom.
(2) Na dužnosti i prava mješovitog operatora odgovarajuće se primjenjuju odredbe
ovoga Zakona o dužnostima i pravima operatora transportnog sustava, uključujući
odredbe o dužnostima i pravima operatora distribucijskog sustava, operatora
sustava skladišta plina i operatora terminala za UPP.
(3) Mješoviti operator koji je dio vertikalno integriranoga energetskog subjekta
mora svoje djelatnosti organizirati u samostalnom pravnom subjektu neovisno od
djelatnosti proizvodnje plina i opskrbe plinom.
(4) Neovisnost mješovitog operatora, u skladu sa stavkom 3. ovoga članka,
osigurava se tako da:
a) članovi uprave mješovitog operatora koji je dio integriranog energetskog
subjekata ne smiju sudjelovati u upravljanju djelatnostima proizvodnje i opskrbe
plinom,
b) uzimaju se u obzir profesionalni interesi članova uprave mješovitog
operatora,
c) mješoviti operator samostalno odlučuje o sredstvima nužnim za pogon,
održavanje i razvoj sustava kojim upravlja, neovisno od djelatnosti proizvodnje
plina i opskrbe plinom. Ovime se ne mijenja pravo vladajućeg društva u sustavu
integriranog subjekta da mješovitom operatoru odobrava godišnji financijski plan
i postavlja granice njegove zaduženosti. Vladajuće društvo nema pravo mješovitom
operatoru davati upute vezane uz njegovo svakodnevno poslovanje niti uz
pojedinačne odluke o izgradnji ili modernizaciji dijelova sustava kojima
upravlja mješoviti operator ako takva odluka proizlazi iz odobrenoga godišnjega
financijskog plana.
(5) Mješoviti operator dužan je donijeti program mjera radi osiguranja primjene
nepristranih uvjeta pristupa sustavu kojim upravlja, uključujući i posebne
obveze zaposlenika i dostaviti ga Agenciji na mišljenje.
(6) Mješoviti operator je dužan do 1. ožujka svake godine dostaviti Agenciji
godišnje izvješće o provedbi programa mjera, iz stavka 5. ovoga članka, za
prethodnu godinu. Mješoviti operator je dužan objaviti na svojim internetskim
stranicama program mjera i izvješće o provedbi programa mjera za prethodnu
godinu.

*Računovodstveno razdvajanje djelatnosti*
Članak 51.

(1) Energetski subjekti za plin dužni su izraditi, objaviti i dati na reviziju
godišnje financijske izvještaje, u skladu sa Zakonom o računovodstvu i Zakonom o
reviziji. Energetski subjekti za plin koji nemaju zakonsku obvezu objavljivanja
godišnjih financijskih izvještaja moraju omogućiti javnosti uvid u svoje
financijske izvještaje u mjestu svoga sjedišta. Revizija godišnjega financijskog
izvještaja mora potvrditi da se poštivalo načelo nediskriminacije korisnika
plinskog sustava i izbjegavanja međusobnog subvencioniranja reguliranih i
tržišnih djelatnosti u sektoru plina. Godišnji financijski izvještaji moraju
sadržavati sve podatke o transakcijama s povezanim energetskim subjektima.
(2) Energetski subjekti za plin dužni su u svojim poslovnim knjigama, po
pravilima internog knjigovodstva, odvojeno voditi podatke koji se odnose na
djelatnost transporta plina, distribucije plina, skladištenja plina te
upravljanja terminalom za UPP radi primjene načela nediskriminacije korisnika
plinskog sustava, izbjegavanja međusobnog subvencioniranja reguliranih i
tržišnih djelatnosti i narušavanja tržišnog natjecanja. Za ostale djelatnosti u
sektoru plina, energetski subjekti za plin dužni su odvojeno voditi podatke koji
mogu biti konsolidirani.
(3) Energetski subjekti za plin dužni su u svojim poslovnim knjigama, po
pravilima internog knjigovodstva, odvojeno voditi podatke koji se odnose na
djelatnost opskrbe povlaštenih kupaca i djelatnost opskrbe tarifnih kupaca.
(4) Nakon otvaranja tržišta plina, energetski subjekt za plin dužan je u svojim
poslovnim knjigama, po pravilima internoga knjigovodstva, odvojeno voditi
podatke koji se odnose na dobavu plina, odnosno opskrbu plinom kupaca iz članka
69. stavka 1. ovoga Zakona i podatke koji se odnose na opskrbu ostalih
povlaštenih kupaca.
(5) U okviru pravila internoga knjigovodstva, energetski subjekti za plin dužni
su utvrditi pravila za raspoređivanje imovine, obveza, prihoda, troškova i
amortizacije na djelatnost transporta, distribucije i skladištenja plina,
upravljanja terminalom za UPP te ostale djelatnosti u sektoru plina.

*Pravo pristupa poslovnim knjigama*
Članak 52.

Energetski subjekt za plin dužan je omogućiti Agenciji pristup poslovnim
knjigama, što uključuje pravo Agencije da zahtijeva sve potrebne obavijesti te
dostavu potrebnih podataka, neposredan uvid u poslovne knjige, knjigovodstvene
isprave, financijske izvještaje i drugu dokumentaciju energetskog subjekta i
poduzimanje drugih radnji potrebnih za obavljanje poslova iz nadležnosti
Agencije.

XI. PRAVO PRISTUPA TREĆE STRANE

*Pristup treće strane*
Članak 53.

(1) Proizvođač plina, operator transportnog sustava, operator distribucijskog
sustava, operator sustava skladišta plina i operator terminala za UPP dužan je
osigurati učinkovit i nediskriminirajući pristup mreži proizvodnih plinovoda,
transportnom sustavu, distribucijskom sustavu, sustavu skladišta plina i
terminalu za UPP, u skladu s pravilnikom o organizaciji tržišta prirodnog plina,
općim uvjetima za opskrbu prirodnim plinom, pravilnikom o naknadi za
priključenje na plinsku mrežu i za povećanje priključne snage, mrežnim pravilima
transportnog sustava, odnosno mrežnim pravilima distribucijskog sustava,
pravilima korištenja sustava skladišta plina, odnosno pravilima korištenja
terminala za UPP.
(2) Operator transportnog sustava, operator distribucijskog sustava, operator
sustava skladišta plina i operator terminala za UPP ne smije koristiti
povjerljive podatke komercijalne prirode dobivene od trećih osoba prilikom
prodaje ili kupnje plina za svoje potrebe, odnosno suprotno svrsi radi koje su
ti podaci dobiveni.
(3) Pristup transportnom sustavu, distribucijskom sustavu, sustavu skladišta
plina i terminalu za UPP omogućuje se primjenom reguliranog pristupa treće
strane, a pristup mreži proizvodnih plinovoda omogućuje se primjenom
pregovaračkog pristupa treće strane.
(4) Regulirani pristup treće strane temelji se na objavljenom tarifnom sustavu,
odnosno metodologiji i tarifnim stavkama za transport plina, distribuciju plina,
skladištenje plina i korištenje terminala za UPP, koji se primjenjuje objektivno
i jednako za sve sudionike na tržištu plina.
(5) Pregovarački pristup treće strane temelji se na komercijalnim uvjetima
pristupa mreži proizvodnih plinovoda, koji su predmet pregovora.

*Odbijanje pristupa treće strane*
Članak 54.

Proizvođač plina ima pravo odbiti pristup mreži proizvodnih plinovoda u slučaju:
a) nedostatka kapaciteta,
b) neusklađenosti tehničkih specifikacija koje se ne mogu prevladati na razuman
način,
c) potrebe izbjegavanja poteškoća, koje se ne mogu izbjeći na razuman način,
koje bi mogle ugroziti sadašnju i buduću proizvodnju ugljikovodika, uključujući
i proizvodnju s polja ograničene ekonomske održivosti,
d) potrebe poštivanja valjano potkrijepljenih, razumnih potreba vlasnika ili
operatora mreže proizvodnih plinovoda i interesa svih drugih korisnika mreže
proizvodnih plinovoda ili povezanih objekata i postrojenja za obradu plina.
(2) Operator transportnog sustava, operator distribucijskog sustava, operator
sustava skladišta plina i operator terminala za UPP ima pravo odbiti pristup
sustavu trećoj strani u slučaju:
a) nedostatka kapaciteta,
b) kada bi ga pristup sustavu onemogućio u izvršavanju obveze javne usluge,
c) kada bi pristup sustavu mogao izazvati ozbiljne financijske i gospodarske
poteškoće energetskom subjektu, s obzirom na ugovore tipa »uzmi ili plati«
sklopljene prije podnošenja zahtjeva za odobrenje pristupa, pod uvjetima iz
članka 55. ovoga Zakona.
(3) Proizvođač plina, operator transportnog sustava, operator distribucijskog
sustava, operator sustava skladišta plina i operator terminala za UPP mora, u
slučaju odbijanja pristupa sustavu, dostaviti stranci pisanu odluku s razlozima
odbijanja pristupa.
(4) Nezadovoljna stranka ima pravo podnijeti žalbu Agenciji na odluku
energetskog subjekta o odbijanju pristupa sustavu ili na uvjete pristupa
sustavu.
(5) Agencija je dužna donijeti odluku u roku od 60 dana od dana podnošenja
žalbe. Odluka Agencija je konačna, a nezadovoljna stranka može protiv odluke
Agencije pokrenuti upravni spor.
(6) Proizvođač plina, operator transportnog sustava, operator distribucijskog
sustava, operator sustava skladišta plina i operator terminala za UPP koji
odbije pristup sustavu zbog nedostatka kapaciteta ili nepostojanja priključka
mora, u razumnom vremenu, učiniti potrebne preinake i zahvate u sustavu da bi se
omogućio pristup, ukoliko su oni ekonomski isplativi ili ako ih je voljan
financirati potencijalni korisnik.

*Izuzeće za ugovore »uzmi ili plati«*
Članak 55.

(1) Energetski subjekt za plin koji je suočen ili smatra da će biti suočen s
ozbiljnim ekonomskim i financijskim poteškoćama, zbog obveza prihvaćenih u
jednom ili više ugovora tipa »uzmi ili plati«, može Agenciji dostaviti zahtjev
za privremeno izuzeće od primjene prava na pristup treće strane iz članka 53.
ovoga Zakona. Zahtjev se može podnijeti, od slučaja do slučaja, prije ili odmah
nakon odbijanja pristupa sustavu. Zahtjevu mora biti priložena dokumentacija sa
svim relevantnim informacijama o prirodi i obimu problema te naporima koje je
energetski subjekt za plin uložio u svrhu rješavanja problema.
(2) U slučaju da druga rješenja nisu na raspolaganju, Agencija može odobriti
izuzeće od primjene prava na pristup treće strane uzimajući u obzir:
a) cilj postizanja konkurentnog tržišta plina,
b) potrebu ispunjavanja obveza javne usluge i osiguranje sigurnosti opskrbe,
c) položaj energetskog subjekta za plin na tržištu i stvarnu razinu tržišnog
natjecanja,
d) ozbiljnost ekonomskih i financijskih poteškoća s kojima se suočava energetski
subjekt za plin i povlašteni kupac,
e) dan sklapanja ugovora te uvjete jednog ili više ugovora tipa »uzmi ili plati«
o kojima se radi, uključujući i opseg u kojem oni omogućavaju promjene na
tržištu,
f) napore uložene u svrhu pronalaženja rješenja problema,
g) mjeru do koje je energetski subjekt za plin, prihvaćajući uvjete iz ugovora
tipa »uzmi ili plati«, mogao predvidjeti mogućnost pojave ozbiljnih ekonomskih i
financijskih poteškoća,
h) razinu povezanosti sustava s drugim sustavima i mogućnost uzajamnog
djelovanja,
i) posljedice koje bi odobrenje izuzeća imalo na provođenje ovoga Zakona glede
ispravnog funkcioniranja tržišta plina.
(3) Ozbiljnim gospodarskim i financijskim poteškoćama iz stavka 1. ovoga članka
neće se smatrati ako opskrba plinom ne padne ispod minimalno zajamčenih količina
preuzetog plina definiranih u ugovorima tipa »uzmi ili plati« ili sve dok se
ugovori tipa »uzmi ili plati« mogu prilagoditi ili dok je energetski subjekt za
plin u stanju pronaći drugo rješenje.

*Izravni plinovod*
Članak 56.

Energetski subjekt za plin koji želi ugovoriti opskrbu plinom, ali mu je
pravomoćnom odlukom odbijeno pravo na pristup distribucijskom ili transportnom
sustavu, ima pravo izgraditi izravni plinovod.

*Izuzeće za novu infrastrukturu*
Članak 57.

(1) Veliki novi infrastrukturni objekti plinskog sustava kao što su međudržavni
spojni plinovod, sustav skladišta plina i objekti za UPP, mogu se na zahtjev
izuzeti od primjene prava na pristup treće strane iz članka 53. ovoga Zakona pod
sljedećim uvjetima:
a) ulaganje mora pojačati tržišno natjecanje u opskrbi plinom i povećati
sigurnost opskrbe,
b) razina rizika povezanog s ulaganjem je takva da se ulaganje ne bi ostvarilo,
osim ukoliko se izuzeće ne odobri,
c) infrastruktura mora biti u vlasništvu fizičke ili pravne osobe u samostalnom
pravnom subjektu odvojenom od operatora sustava u okviru kojeg će nova
infrastruktura biti izgrađena,
d) korisnici nove infrastrukture moraju plaćati naknadu za korištenje
infrastrukture,
e) izuzeće nije štetno za tržišno natjecanje ili učinkovito funkcioniranje
tržišta ili učinkovito funkcioniranje reguliranog sustava na koji je nova
infrastruktura priključena.
(2) Stavak 1. ovoga članka se primjenjuje i na značajna povećanja kapaciteta
postojećih infrastruktura i nadogradnje ovih infrastruktura kojima se omogućava
razvoj novih izvora opskrbe plinom.
(3) Odluku o izuzeću iz stavka 1. i 2. ovoga članka donosi Agencija. Odluka
Agencije o izuzeću mora biti obrazložena i objavljena u »Narodnim novinama«.
(4) Odluka o izuzeću iz stavka 1. i 2. ovoga članka može obuhvatiti cijelu ili
dijelove nove infrastrukture, postojeću infrastrukturu sa značajno povećanim
kapacitetom ili nadograđenu postojeću infrastrukturu.
(5) Prije donošenja odluke o izuzeću iz stavka 1. i 2. ovoga članka Agencija je
dužna razmotriti potrebu za utvrđivanjem uvjeta glede trajanja izuzeća i
nediskriminirajućeg pristupa međudržavnom spojnom plinovodu. Agencija će uzeti u
obzir trajanje ugovora, dodatne kapacitete koje treba izgraditi ili izmjenu
postojećih kapaciteta, vremenski horizont projekta i ostale posebne okolnosti.
Agencija mora brinuti da pravila i mehanizmi za upravljanje i raspodjelu
kapaciteta ne sprečavaju provedbu dugoročnih ugovora.
(6) U slučaju međudržavnog spojnog plinovoda, svaka odluka o izuzeću može se
donijeti samo nakon konzultacija s drugim državama ili regulatornim tijelima
kojih se to tiče.

XII. NADZOR

Članak 58.

(1) Upravni nadzor nad provedbom ovoga Zakona provodi Ministarstvo.
(2) Inspekcijski nadzor nad provedbom ovoga Zakona obavlja Državni inspektorat i
drugi nadležni inspektori prema posebnim propisima.

XIII. KAZNENE ODREDBE

Članak 59.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj proizvođač plina koji:
– ne osigura objektivne, jednake i razvidne uvjete pristupa mreži proizvodnih
plinovoda, suprotno članku 8. točki 5. i članku 53. stavku 1. i 3. ovoga Zakona,
– ne daje propisane informacije operatoru transportnog sustava, suprotno članku
8. točki 6. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 8. točki 7. ovoga Zakona,
– ne izradi, objavi i ažurira petogodišnji plan razvoja mreže proizvodnih
plinovoda, suprotno članku 8. točki 9. ovoga Zakona,
– u svojim poslovnim knjigama, po pravilima internoga knjigovodstva, odvojeno ne
vodi podatke koji se odnose na djelatnost proizvodnje plina u odnosu na ostale
djelatnosti u sektoru plina, suprotno članku 51. stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba proizvođača plina.

Članak 60.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj operator transportnog sustava koji:
– ne priključi na transportni sustav pravne i fizičke osobe koje ispunjavaju
uvjete iz mrežnih pravila transportnog sustava, pravilnika o naknadi za
priključenje na plinsku mrežu i za povećanje priključne snage i općih uvjeta za
opskrbu prirodnim plinom, suprotno članku 11. točki 5. ovoga Zakona,
– ne transportira plin na temelju sklopljenih ugovora, suprotno članku 6. stavku
1. i 4. i članku 11. točki 7. ovoga Zakona,
– ne osigura uvjete pristupa transportnom sustavu, suprotno članku 11. točki 9.
i članku 53. stavku 1. i 3. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 11. točki 10. ovoga Zakona,
– ne izradi, objavi i ažurira petogodišnji plan razvoja transportnog sustava,
suprotno članku 11. točki 12. ovoga Zakona,
– ne izradi i dostavi Agenciji godišnji financijski plan, suprotno članku 11.
točki 13. ovoga Zakona,
– ne izradi i dostavi Agenciji izvješće o pouzdanosti, sigurnosti i
učinkovitosti transportnog sustava, suprotno članku 11. točki 14. ovoga Zakona,
– ne daje propisane informacije operatoru povezanoga transportnog sustava,
operatoru distribucijskog sustava, operatoru sustava skladišta plina i operatoru
terminala za UPP, suprotno članku 11. točki 15. ovoga Zakona,
– ne daje propisane informacije sudionicima tržišta, čija je oprema izravno
priključena na transportni sustav, o opsegu i danu obustave transporta plina i
očekivanom smanjenju transportnih kapaciteta, suprotno članku 11. točki 16.
ovoga Zakona,
– ne daje propisane informacije o investicijskim projektima vezanim uz
transportni sustav te o planiranom izlasku iz pogona određenih objekata
transportnog sustava, u skladu s pravilnikom o dostavljanju podataka o
investicijskim projektima, suprotno članku 11. točki 17. ovoga Zakona,
– ne osigura zaštitu povjerljivih podataka koje je saznao u obavljanju
djelatnosti, a koji imaju obilježje poslovne tajne, suprotno članku 11. točki
18. ovoga Zakona,
– ne vodi evidenciju svih propisanih podataka o sklopljenim ugovorima o opskrbi
plinom, suprotno članku 11. točki 19. ovoga Zakona,
– ne organizira svoju djelatnost u samostalnom pravnom subjektu, neovisno od
drugih djelatnosti u sektoru plina, suprotno članku 49. stavku 1. ovoga Zakona,
– ne osigura neovisnost od drugih djelatnosti u sektoru plina, ako je dio
vertikalno integriranoga energetskog subjekta za plin, suprotno članku 49.
stavku 4. i 6. ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na djelatnost transporta plina u odnosu na
ostale djelatnosti, suprotno članku 51. stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba operatora transportnog sustava.
(3) Operatoru transportnog sustava koji je počinio dva prekršaja ili je u
razdoblju od godine dana ponovio prekršaj iz stavka 1. ovoga članka može se
izreći zaštitna mjera zabrane obavljanja energetske djelatnosti do godine dana,
a odgovornoj osobi operatora transportnog sustava može se izreći zaštitna mjera
zabrane obavljanja dužnosti odgovorne osobe do godine dana.

Članak 61.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj operator distribucijskog sustava koji:
– ne priključi na distribucijski sustav pravne i fizičke osobe koje ispunjavaju
uvjete iz mrežnih pravila distribucijskog sustava, pravilnika o naknadi za
priključenje na plinsku mrežu i za povećanje priključne snage i općih uvjeta za
opskrbu prirodnim plinom, suprotno članku 29. točki 2. ovoga Zakona,
– ne distribuira plin na temelju ugovora, suprotno članku 6. stavku 1. i 5. i
članku 29. točki 4. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 29. točki 5. ovoga Zakona,
– ne osigura uvjete pristupa distribucijskom sustavu, suprotno članku 29. točki
7. i članku 53. stavku 1. i 2.ovoga Zakona,
– ne izradi, objavi i ažurira petogodišnji plan razvoja distribucijskog sustava,
suprotno članku 29. točki 9. ovoga Zakona,
– ne izradi i dostavi Agenciji godišnji financijski plan, suprotno članku 29.
točki 10. ovoga Zakona,
– ne izradi i dostavi Agenciji godišnje izvješće o pouzdanosti, sigurnosti i
učinkovitosti distribucijskog sustava, izvršenju plana razvoja sustava,
kvaliteti zadovoljavanja potreba korisnika te ispunjavanju ostalih dužnosti i
korištenju prava iz ovoga Zakona, suprotno članku 29. točki 11. ovoga Zakona,
– ne daje propisane informacije operatoru transportnog sustava i operatorima
povezanih distribucijskih sustava, suprotno članku 29. točki 12. ovoga Zakona,
– ne daje propisane informacije sudionicima tržišta čija je oprema izravno
priključena na distribucijski sustav, dovoljno unaprijed, o opsegu i danu
obustave distribucije plina i očekivanom smanjenju distribucijskih kapaciteta,
suprotno članku 29. točki 13. ovoga Zakona,
– ne osigura zaštitu povjerljivih podataka komercijalne prirode koje je saznao u
obavljanju djelatnosti, a koji imaju obilježje poslovne tajne, suprotno članku
29. točki 14. ovoga Zakona,
– ne organizira svoju djelatnost u samostalnom pravnom subjektu, neovisno od
drugih djelatnosti u sektoru plina, iako ima 100.000 i više kupaca priključenih
na distribucijski sustav, suprotno članku 49. stavku 2. ovoga Zakona,
– ne osigura neovisnost od drugih djelatnosti u sektoru plina, ako je dio
vertikalno integriranoga energetskog subjekta za plin, iako ima 100.000 i više
kupaca priključenih na distribucijski sustav, suprotno članku 49. stavku 4. i 6.
ovoga Zakona,
– ne organizira svoju djelatnost u samostalnom pravnom subjektu, ako je dio
horizontalno integriranog subjekta, neovisno od drugih djelatnosti izvan sektora
plina, suprotno članku 49. stavku 3., 5. i 6. ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na djelatnost distribucije plina u odnosu na
ostale djelatnosti, suprotno članku 51. stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba operatora distribucijskog sustava.
(3) Operatoru distribucijskog sustava koji je počinio dva prekršaja ili je u
razdoblju od godine dana ponovio prekršaj iz stavka 1. ovoga članka može se
izreći zaštitna mjera zabrane obavljanja energetske djelatnosti do godine dana,
a odgovornoj osobi operatora distribucijskog sustava može se izreći zaštitna
mjera zabrane obavljanja dužnosti odgovorne osobe do godine dana.

Članak 62.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj operator sustava skladišta plina koji:
– ne skladišti plin na temelju ugovora, suprotno članku 6. stavku 1. i 6. i
članku 32. točki 5. ovoga Zakona,
– ne osigura uvjete pristupa sustavu skladišta plina, suprotno članku 32. točki
6. i članku 53. stavku 1. i 2. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 32. točki 7. ovoga Zakona,
– ne izradi, objavi i ažurira petogodišnji plan razvoja sustava skladišta plina,
suprotno članku 32. točki 8. ovoga Zakona,
– ne izradi i dostavi Agenciji godišnji financijski plan, suprotno članku 32.
točki 9. ovoga Zakona,
– ne izradi i dostavi Agenciji godišnje izvješće o pouzdanosti, sigurnosti i
učinkovitosti sustava, o izvršenju plana razvoja sustava, kvaliteti
zadovoljavanja potreba korisnika, održavanju opreme sustava te ispunjavanju
ostalih dužnosti i korištenju prava iz ovoga Zakona, suprotno članku 32. točki
10. ovoga Zakona,
– ne daje propisane informacije operatoru transportnog sustava, operatoru
distribucijskog sustava i operatoru terminala za UPP, suprotno članku 32. točki
11. ovoga Zakona,
– ne daje propisane informacije sudionicima tržišta, dovoljno unaprijed, o
opsegu i danu obustave skladištenja plina i očekivanom smanjenju skladišnih
kapaciteta, suprotno članku 32. točki 12. ovoga Zakona,
– ne daje propisane informacije o investicijskim projektima vezanim uz sustav
skladišta plina te o planiranom izlasku iz pogona određenih objekata sustava
skladišta plina u skladu s pravilnikom o dostavljanju podataka o investicijskim
projektima, suprotno članku 32. točki 13. ovoga Zakona,
– ne osigura zaštitu povjerljivih podataka koje je saznao u obavljanju
djelatnosti, a koji imaju obilježje poslovne tajne, suprotno članku 32. točki
14. ovoga Zakona,
– ne organizira svoju djelatnost u samostalnom pravnom subjektu, neovisno od
drugih djelatnosti u sektoru plina, suprotno članku 49. stavku 2. ovoga Zakona,
– ne osigura neovisnost od drugih djelatnosti u sektoru plina, ako je dio
vertikalno integriranoga energetskog subjekta za plin, suprotno članku 49.
stavku 4. i 6. ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na djelatnost skladištenja plina u odnosu na
ostale djelatnosti, suprotno članku 51. stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba operatora sustava skladišta plina.
(3) Operatoru sustava skladišta plina koji je počinio dva prekršaja ili je u
razdoblju od godine dana ponovio prekršaj iz stavka 1. ovoga članka može se
izreći zaštitna mjera zabrane obavljanja energetske djelatnosti do godine dana,
a odgovornoj osobi operatora sustava skladišta plina može se izreći zaštitna
mjera zabrane obavljanja dužnosti odgovorne osobe do godine dana.

Članak 63.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj operator terminala za UPP koji:
– ne iskrcava i ponovno uplinjava UPP na temelju ugovora, suprotno članku 6.
stavku 1. i 7. i članku 35. točki 5. ovoga Zakona,
– ne osigura uvjete pristupa terminalu za UPP, suprotno članku 35. točki 6. i
članku 53. stavku 1. i 2. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 35. točki 7. ovoga Zakona,
– ne izradi, objavi i ažurira petogodišnji plan razvoja terminala za UPP,
suprotno članku 35. točki 8. ovoga Zakona,
– ne izradi i dostavi Agenciji godišnji financijski plan, suprotno članku 35.
točki 9. ovoga Zakona,
– ne izradi i dostavi Agenciji godišnje izvješće o pouzdanosti, sigurnosti i
učinkovitosti sustava, o izvršenju plana razvoja sustava, kvaliteti
zadovoljavanja potreba korisnika, održavanju opreme sustava te ispunjavanju
ostalih dužnosti i korištenju prava iz ovoga Zakona, suprotno članku 35. točki
10. ovoga Zakona,
– ne daje propisane informacije operatoru transportnog sustava, suprotno članku
35. točki 11. ovoga Zakona,
– ne daje propisane informacije sudionicima tržišta, dovoljno unaprijed, o
opsegu i danu obustave rada i očekivanom smanjenju kapaciteta terminala za UPP,
suprotno članku 35. točki 12. ovoga Zakona,
– ne daje propisane informacije o investicijskim projektima vezanim uz terminal
za UPP te o planiranom izlasku iz pogona određenih objekata terminala za UPP, u
skladu s pravilnikom o dostavljanju podataka o investicijskim projektima,
suprotno članku 35. točki 13. ovoga Zakona,
– ne osigura zaštitu povjerljivih podataka koje je saznao u obavljanju
djelatnosti, a koji imaju obilježje poslovne tajne, suprotno članku 35. točki
14. ovoga Zakona;
– ne organizira svoju djelatnost u samostalnom pravnom subjektu, neovisno od
drugih djelatnosti u sektoru plina, suprotno članku 49. stavku 2. ovoga Zakona,
– ne osigura neovisnost od drugih djelatnosti u sektoru plina, ako je dio
vertikalno integriranoga energetskog subjekta za plin, suprotno članku 49.
stavku 4. i 6. ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na djelatnost upravljanja terminalom za UPP u
odnosu na ostale djelatnosti, suprotno članku 51. stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba operatora terminala za UPP.
(3) Operatoru terminala za UPP koji je počinio dva prekršaja ili je u razdoblju
od godine dana ponovio prekršaj iz stavka 1. ovoga članka može se izreći
zaštitna mjera zabrane obavljanja energetske djelatnosti do godine dana, a
odgovornoj osobi operatora terminala za UPP može se izreći zaštitna mjera
zabrane obavljanja dužnosti odgovorne osobe do godine dana.

Članak 64.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj mješoviti operator koji:
– ne priključi na transportni sustava i/ili distribucijski sustav pravne i
fizičke osobe koje ispunjavaju uvjete iz mrežnih pravila transportnog sustava,
pravilnika o naknadi za priključenje na plinsku mrežu i za povećanje priključne
snage i općih uvjeta za opskrbu prirodnim plinom, suprotno članku 50. stavku 2.
ovoga Zakona,
– ne transportira plin i/ili distribuira plin i/ili skladišti plin i/ili
iskrcava i ponovno uplinjava UPP na temelju ugovora, suprotno članku 50. stavku
2. ovoga Zakona,
– ne osigura uvjete pristupa transportnom sustavu i/ili distribucijskom sustava
i/ili sustavu skladišta plina i/ili terminalu za UPP, suprotno članku 50. stavku
2. ovoga Zakona,
– ne izradi, ažurira i dostavi ministru na odobrenje plan za krizna stanja,
suprotno članku 50. točki 2. ovoga Zakona,
– ne izradi, objavi i ažurira petogodišnji plan razvoja transportnog sustava
i/ili distribucijskog sustava i/ili sustava skladišta plina i/ili terminala za
UPP, suprotno članku 50. stavku 2. ovoga Zakona,
– ne izradi i dostavi Agenciji godišnji financijski plan, suprotno članku 50.
stavku 2. ovoga Zakona,
– ne izradi i dostavi Agenciji izvješće o pouzdanosti, sigurnosti i
učinkovitosti transportnog sustava i/ili distribucijskog sustava i/ili sustava
skladišta plina i/ili terminala za UPP, suprotno članku 50. stavku 2. ovoga
Zakona,
– ne daje propisane informacije operatoru povezanoga transportnog sustava,
operatoru distribucijskog sustava, operatoru sustava skladišta plina i operatoru
terminala za UPP, suprotno članku 50. stavku 2. ovoga Zakona,
– ne daje propisane informacije sudionicima tržišta o opsegu i danu obustave
transporta plina i/ili distribucije plina i/ili skladištenja plina i/ili rada
terminala za UPP i očekivanom smanjenju transportnih kapaciteta i/ili
distribucijskih kapaciteta i/ili skladišnih kapaciteta i/ili kapaciteta
terminala za UPP, suprotno članku 50. stavku 2. ovoga Zakona,
– ne osigura zaštitu povjerljivih podataka koje je saznao u obavljanju
djelatnosti, a koji imaju obilježje poslovne tajne, suprotno članku 50. stavku
2. ovoga Zakona,
– ne organizira svoju djelatnost u samostalnom pravnom subjektu, neovisno od
djelatnosti proizvodnje plina i opskrbe plinom, suprotno članku 50. stavku 3.
ovoga Zakona,
– ne osigura neovisnost od djelatnosti proizvodnje plina i opskrbe plinom, ako
je dio vertikalno integriranoga energetskog subjekta za plin, suprotno članku
50. stavku 3. i 4. ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na djelatnost transporta plina i/ili
distribuciju plina i/ili skladištenje plina i/ili upravljanje terminala za UPP u
odnosu na djelatnosti proizvodnje plina i opskrbe plinom, suprotno članku 51.
stavku 2. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba mješovitog operatora.
(3) Mješovitom operatoru koji je počinio dva prekršaja ili je u razdoblju od
godine dana ponovio prekršaj iz stavka 1. ovoga članka može se izreći zaštitna
mjera zabrane obavljanja energetske djelatnosti do godine dana, a odgovornoj
osobi mješovitog operatora može se izreći zaštitna mjera zabrane obavljanja
dužnosti odgovorne osobe do godine dana.

Članak 65.

(1) Novčanom kaznom u iznosu od 10.000,00 do 500.000,00 kuna kaznit će se za
prekršaj opskrbljivač plinom koji:
– ne opskrbljuje kupce plinom na temelju sklopljenih ugovora, suprotno članku
40. točki 4. ovoga Zakona,
– ne opskrbljuje plinom kupce po reguliranim cijenama, ako obavlja djelatnost
opskrbe tarifnih kupaca, odnosno ako je nositelj obveze javne usluge opskrbe
plinom kupaca iz kategorije kućanstvo, suprotno članku 40. točki 5. ovoga
Zakona,
– ne opskrbljuje po reguliranim cijenama opskrbljivače tarifnih kupaca, ako
obavlja djelatnost dobave plina, suprotno članku 40. točki 6. ovoga Zakona,
– ne dostavlja dobavljaču plina podatke o strukturi potrošnje tarifnih kupaca,
ako obavlja djelatnost opskrbe tarifnih kupaca, odnosno ako je nositelj obveze
javne usluge opskrbe plinom kupaca iz kategorije kućanstvo, suprotno članku 40.
točki 7. ovoga Zakona,
– ne opskrbljuje plinom po reguliranim cijenama nositelja obveze javne usluge
opskrbe plinom kupaca iz kategorije kućanstvo, ako je nositelj obveze javne
usluge dobave plina, suprotno članku 40. točki 8. ovoga Zakona,
– ne informira kupca o njegovom pravu da izabere bilo kojeg drugog
opskrbljivača, što uključuje pravo kupca da nakon toga može ponovno zatražiti
opskrbu od strane nositelja obveze javne usluge opskrbe plinom, ako je nositelj
obveze javne usluge opskrbe plinom, suprotno članku 40. točki 9. ovoga Zakona,
– ne pridržava se uputa dispečerskog, odnosno upravljačkog centra odgovarajućeg
operatora u slučaju proglašenja kriznog stanja, suprotno članku 40. točki 10.
ovoga Zakona,
– u svojim poslovnim knjigama, po pravilima internoga knjigovodstva, ne vodi
odvojeno podatke koji se odnose na opskrbu povlaštenih kupaca i opskrbu tarifnih
kupaca, odnosno opskrbu povlaštenih kupaca korisnika javne usluge opskrbe
plinom, odnosno dobave plina, suprotno članku 40. točki 13. ovoga Zakona,
– ne dostavi operatoru transportnog sustava propisane podatke o svim sklopljenim
ugovorima o opskrbi plinom, suprotno članku 40. točki 14. ovoga Zakona,
– ne opskrbljuje zaštićenog kupca dovoljnom količinom plina, suprotno članku 40.
točki 15. ovoga Zakona,
– ne izradi i dostavi ministru izvješće o ostvarenju sigurnosti opskrbe u
protekloj kalendarskoj godini, u skladu s uredbom o sigurnosti opskrbe prirodnim
plinom, suprotno članku 40. točki 16. ovoga Zakona,
– ne osigura Agenciji pristup poslovnim knjigama, suprotno članku 52. ovoga
Zakona.
(2) Novčanom kaznom od 2.000,00 do 15.000,00 kuna kaznit će se za prekršaj iz
stavka 1. ovoga članka odgovorna osoba opskrbljivača plina.
(3) Opskrbljivaču plinom koji je počinio dva prekršaja ili je u razdoblju od
godine dana ponovio prekršaj iz stavka 1. ovoga članka može se izreći zaštitna
mjera zabrane obavljanja energetske djelatnosti do godine dana, a odgovornoj
osobi opskrbljivača plinom može se izreći zaštitna mjera zabrane obavljanja
dužnosti odgovorne osobe do godine dana.

Članak 66.

(1) Novčanom kaznom u iznosu od 2.000,00 do 15.000,00 kuna kaznit će se za
prekršaj kupac plina fizička osoba koja:
– ne priključi svoje uređaje za prihvat plina na transportni sustav ili
odgovarajući distribucijski sustav, u skladu s mrežnim pravilima transportnog
sustava, mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom, suprotno članku 43. točki 1. i članku 46. točki 1.
ovoga Zakona,
– ne omogućiti operatoru transportnog ili distribucijskog sustava, na koji je
priključen, ugradnju mjernog uređaja, suprotno članku 43. točki 2. i članku 46.
točki 2. ovoga Zakona,
– ne osigura operatoru sustava, na koji je kupac priključen, pristup mjernom
uređaju, suprotno članku 43. točki 3. i članku 46. točki 3. ovoga Zakona,
– ne pridržava se uputa dispečerskih centara, suprotno članku 43. točki 4. i
članku 46. točki 4. ovoga Zakona,
– ne održava uređaj za prihvat plina u takvom stanju da ne predstavlja opasnost
za život i zdravlje ljudi ili imovinu te u slučaju kvara takav kvar ne ukloni
bez odgađanja, suprotno članku 43. točki 5. i članku 46. točki 5. ovoga Zakona.
(2) Novčanom kaznom u iznosu od 10.000,00 do 500.000,00 kuna kaznit će se za
prekršaj kupac plina pravna osoba koja:
– ne priključi svoje uređaje za prihvat plina na transportni sustav ili
odgovarajući distribucijski sustav, u skladu s mrežnim pravilima transportnog
sustava, mrežnim pravilima distribucijskog sustava, pravilnikom o naknadi za
priključenje na plinsku mrežu i za povećanje priključne snage i općim uvjetima
za opskrbu prirodnim plinom, suprotno članku 43. točki 1. i članku 46. točki 1.
ovoga Zakona,
– ne omogućiti operatoru transportnog ili distribucijskog sustava na koji je
priključen ugradnju mjernog uređaja, suprotno članku 43. točki 2. i članku 46.
točki 2. ovoga Zakona,
– ne osigura operatoru sustava, na koji je kupac priključen, pristup mjernom
uređaju, suprotno članku 43. točki 3. i članku 46. točki 3. ovoga Zakona,
– ne pridržava se uputa dispečerskih centara, suprotno članku 43. točki 4. i
članku 46. točki 4. ovoga Zakona,
– ne održava uređaj za prihvat plina u takvom stanju da ne predstavlja opasnost
za živote i zdravlje ljudi ili imovinu te u slučaju kvara takav kvar ne ukloni
bez odgađanja, suprotno članku 43. točki 5. i članku 46. točki 5. ovoga Zakona.
(3) Novčanom kaznom u iznosu od 2.000,00 do 15.000,00 kuna kaznit će se za
prekršaj iz stavka 2. ovoga članka odgovorna osoba u pravnoj osobi kupcu plina.

XIV. PRIJELAZNE I ZAVRŠNE ODREDBE

*Otvaranje tržišta*
Članak 67.

(1) Tržište plina otvara se postupno, tako da status povlaštenoga kupca od 1.
kolovoza 2007. stječe kupac koji ne pripada kategoriji kućanstvo, a od 1.
kolovoza 2008. status povlaštenoga kupca stječu sva kućanstva.
(2) Ugovori o opskrbi plinom s povlaštenim kupcem u sustavu druge države
dopušteni su pod uvjetom da je kupac povlašten u Republici Hrvatskoj i u toj
drugoj državi.
(3) Ugovori o opskrbi plinom s opskrbljivačem plinom u sustavu druge države
dopušteni su pod uvjetom da je povlašteni kupac povlašten u Republici Hrvatskoj
i u toj drugoj državi.

*Izbor opskrbljivača plinom nakon otvaranja tržišta*
Članak 68.

(1) Svaki opskrbljivač dužan je prije dana otvaranja tržišta na svojim
internetskim stranicama i najmanje u još jednim dnevnim novinama koje se
uobičajeno prodaju na području na kojem opskrbljivač namjerava obavljati
djelatnost, objaviti svoje ugovorne uvjete za opskrbu plinom kupca koji stječe
status povlaštenoga kupca, u skladu s općim uvjetima za opskrbu prirodnim
plinom.
(2) Povlašteni kupac može, u roku od šest mjeseci od dana otvaranja tržišta,
izabrati opskrbljivača plinom s kojim sklapa ugovor o opskrbi plinom, u skladu s
općim uvjetima za opskrbu prirodnim plinom.

*Određivanje nositelja obveze javne usluge opskrbe i dobave plina*
Članak 69.

(1) Povlašteni kupac iz kategorije kućanstvo koji nije izabrao opskrbljivača u
roku od šest mjeseci od dana otvaranja tržišta, ima pravo na opskrbu plinom od
strane opskrbljivača koji je nositelj obveze javne usluge opskrbe plinom. Pravo
na javnu uslugu opskrbe plinom ima i povlašteni kupac iz kategorije kućanstvo
čiji je opskrbljivač prestao s radom ili koji je nakon otvaranja tržišta odlučio
promijeniti opskrbljivača, u skladu s pravilnikom o organizaciji tržišta
prirodnog plina i općim uvjetima za opskrbu prirodnim plinom.
(2) Za opskrbljivača koji je nositelj obveze javne usluge opskrbe plinom kupaca
iz kategorije kućanstvo određuje se opskrbljivač koji na dan 31. srpnja 2008.
obavlja djelatnost opskrbe plinom tarifnog kupca iz kategorije kućanstvo i to za
razdoblje od pet godina. Nositelj obveze javne usluge opskrbe plinom kupaca iz
kategorije kućanstvo ima pravo na dobavu plina od strane opskrbljivača koji je
nositelj obveze javne usluge dobave plina.
(3) Za nositelja obveze javne usluge dobave plina za opskrbljivača iz stavka 2.
ovoga članka, određuje se opskrbljivač plinom koji na dan 31. srpnja 2008.
obavlja djelatnost dobave plina i to za razdoblje od pet godina.
(4) Korisnici javne usluge iz kategorije kućanstvo, iz stavka 1. ovoga članka,
imaju položaj, prava i dužnosti tarifnog kupca sve dok postoje uvjeti na temelju
kojih je ustanovljena obveza javne usluge opskrbe plinom kupaca iz kategorije
kućanstvo.
(5) Opskrbljivač koji je nositelj obveze javne usluge opskrbe plinom kupaca iz
kategorije kućanstvo, iz stavka 2. ovoga članka, ima položaj, prava i dužnosti
opskrbljivača tarifnog kupca iz kategorije kućanstvo sve dok postoje uvjeti na
temelju kojih je ustanovljena obveza javne usluge opskrbe plinom kupaca iz
kategorije kućanstvo i dobave plina.
(6) Nakon isteka razdoblja iz stavka 2. i 3. ovoga članka, nositelja obveze
javne usluge opskrbe plinom kupaca iz kategorije kućanstvo, odnosno nositelja
obveze javne usluge dobave plina za sljedeće razdoblje od pet godina bira se na
temelju javnog natječaja.

*Natječaj za izbor nositelja obveze javne usluge opskrbe i dobave plina*
Članak 70.

(1) Natječaj za izbor nositelja obveze javne usluge dobave plina za teritorij
Republike Hrvatske raspisuje Agencija.
(2) Natječaj za izbor nositelja obveze javne usluge opskrbe plinom kupaca iz
kategorije kućanstvo raspisuje predstavničko tijelo jedinice područne
(regionalne) samouprave za područje te jedinice.
(3) Na provođenje natječaja za izbor nositelja obveze javne usluge dobave plina
na odgovarajući način se primjenjuju odredbe članka 21., 22. i 23. ovoga Zakona.

*Sadržaj obveze javne usluge opskrbe i dobave plina*Članak 71.

(1) Opskrbljivač koji je nositelj obveze javne usluge opskrbe plinom kupaca iz
kategorije kućanstvo dužan je opskrbljivati plinom povlaštenoga kupca iz
kategorije kućanstvo, iz članka 69. stavka 1. ovoga Zakona, pod reguliranim
uvjetima.
(2) Opskrbljivač koji je nositelj obveze javne usluge dobave plina dužan je
dobavljati plin opskrbljivaču koji je nositelj obveze javne usluge opskrbe
plinom povlaštenoga kupca iz kategorije kućanstvo, iz članka 69. stavka 1. ovoga
Zakona, pod reguliranim uvjetima.

*Najviša razina cijene plina*
Članak 72.

(1) Vlada Republike Hrvatske može, u razdoblju od dana stupanja na snagu ovoga
Zakona do 1. kolovoza 2011. godine, na određeno vrijeme, propisati najvišu
razinu cijene plina za povlaštene kupce, a posebno za kupca koji kupuje plin
radi proizvodnje toplinske energije za tarifnoga kupca prema odredbama Zakona o
proizvodnji, distribuciji i opskrbi toplinskom energijom, u cilju zaštite
potrošača, regulacije tržišta ili zbog drugih opravdanih razloga, uzimajući u
obzir cijenu plina na međunarodnom tržištu i raspoložive količine plina koja je
proizvedena na teritoriju Republike Hrvatske i u podmorju epikontinentalnog
pojasa iz bilance potrošnje plina u Republici Hrvatskoj.
(2) Vlada Republike Hrvatske može, u razdoblju od dana stupanja na snagu ovoga
Zakona do 1. kolovoza 2011. godine, na određeno vrijeme, proizvođaču plina, za
prodaju plina kupcima u Republici Hrvatskoj, u cilju zaštite potrošača,
regulacije tržišta ili zbog drugih opravdanih razloga, propisati najvišu razinu
cijene plina koja se temelji na mjerljivim tržišnim elementima te realnim
troškovima istraživanja i proizvodnje.

*Rokovi za razdvajanje djelatnosti*
Članak 73.

(1) INA – INDUSTRIJA NAFTE, d.d., Zagreb, koja je vertikalno integrirani
energetski subjekt za plin, dužna je organizirati djelatnost skladištenja plina
neovisno od drugih djelatnosti u sektoru plina, u samostalnom pravnom subjektu,
u skladu s ovim Zakonom, u roku od godine dana od dana stupanja na snagu ovoga
Zakona.
(2) Vertikalno integrirani energetski subjekt za plin koji u svom sastavu ima
organiziranu djelatnost distribucije plina, na čiji distribucijski sustav je
priključeno 100.000 i više kupaca, dužan je organizirati djelatnost distribucije
plina neovisno od drugih djelatnosti u sektoru plina, u samostalnom pravnom
subjektu, u skladu s ovim Zakonom, u roku od godine dana od dana stupanja na
snagu ovoga Zakona.
(3) Horizontalno integrirani subjekt koji u svom sastavu ima organiziranu
djelatnost distribucije plina, dužan je organizirati djelatnost distribucije
plina neovisno od drugih djelatnosti izvan sektora plina, u samostalnom pravnom
subjektu, u skladu s ovim Zakonom, u roku od godine dana od dana stupanja na
snagu ovoga Zakona.
(4) Energetski subjekti za plin iz stavka 1., 2. i 3. ovoga članka dužni su
osigurati neovisnost djelatnosti skladištenja plina i/ili distribucije plina od
drugih djelatnosti u sektoru plina, u skladu s člankom 49. stavkom 4., 5. i 6.
ovoga Zakona, u roku od godine dana od dana njegovog stupanja na snagu.

*Usklađivanje energetskih subjekata za plin s ovim Zakonom*
Članak 74.

(1) Energetski subjekt za plin koji obavlja djelatnost proizvodnje plina,
isključujući proizvodnju prirodnog plina, dužan je od Agencije dobiti dozvolu za
obavljanje energetske djelatnosti proizvodnje plina u roku od 18 mjeseci od dana
stupanja na snagu ovoga Zakona.
(2) Subjekt za plin koji obavlja djelatnost proizvodnje prirodnog plina, dužan
je od Agencije dobiti dozvolu za obavljanje energetske djelatnosti isporuke i
prodaje prirodnog plina iz vlastite proizvodnje u roku od 18 mjeseci od dana
stupanja na snagu ovoga Zakona.
(3) Energetski subjekt za plin koji obavlja djelatnost proizvodnje plina i/ili
skladištenja plina dužan je uskladiti svoje poslovanje s odredbama ovoga Zakona
u roku od tri mjeseca od dana njegova stupanja na snagu, osim u dijelu iz članka
73. ovoga Zakona i stavka 1. ovoga članka.
(4) Energetski subjekt za plin koji obavlja djelatnost proizvodnje plina i
djelatnost isporuke i prodaje prirodnog plina iz vlastite proizvodnje, dužan je
izraditi plan za krizna stanja na temelju propisanih mjera, jednom godišnje ga
ažurirati i dostaviti ministru na odobrenje u roku od šest mjeseci od dana
stupanja na snagu uredbe o sigurnosti opskrbe prirodnim plinom.
(5) Energetski subjekt za plin koji obavlja djelatnost proizvodnje plina i
djelatnost isporuke i prodaje prirodnog plina iz vlastite proizvodnje dužan je
uspostaviti i osigurati rad upravljačkog centra za vođenje proizvodnog sustava,
sustava mjerenja i sustava za praćenje parametara kvalitete plina i kvalitete
isporuke plina u roku od godine dana od dana stupanja na snagu mrežnih pravila
transportnog sustava i općih uvjeta za opskrbu prirodnim plinom.
(6) Energetski subjekt za plin koji obavlja djelatnost proizvodnje plina i
djelatnost isporuke i prodaje prirodnog plina iz vlastite proizvodnje dužan je
izraditi i objaviti te jednom godišnje ažurirati i dostaviti ministru
petogodišnji plan razvoja mreže proizvodnih plinovoda u roku od šest mjeseci od
dana stupanja na snagu ovoga Zakona.
(7) Energetski subjekt za plin koji obavlja djelatnost skladištenja plina dužan
je uspostaviti i osigurati rad upravljačkog centra za operativno vođenje sustava
skladišta plina i sustava mjerenja ulaznih i izlaznih tokova te parametara
kvalitete plina u roku od 18 mjeseci od dana stupanja na snagu ovoga Zakona.
(8) Energetski subjekt za plin koji obavlja djelatnost skladištenja plina dužan
je izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja sustava skladišta plina u roku od 18 mjeseci
od dana stupanja na snagu ovoga Zakona.
(9) Energetski subjekt za plin koji obavlja djelatnost skladištenja plina dužan
je izraditi i dostaviti Agenciji godišnji financijski plan u roku od 18 mjeseci
od dana stupanja na snagu ovoga Zakona.
(10) Operator transportnog sustava, operator sustava skladišta plina i operator
terminala za UPP dužan je izraditi plan za krizna stanja na temelju propisanih
mjera, jednom godišnje ga ažurirati i dostaviti ministru na odobrenje u roku od
šest mjeseci od dana stupanja na snagu uredbe o sigurnosti opskrbe prirodnim
plinom.

Članak 75.

(1) Ugovori o koncesiji za distribuciju plina ili drugi pravni akti na temelju
kojih energetski subjekti za plin obavljaju djelatnost distribucije i opskrbe
plinom ostaju na snazi, osim u dijelu u kojem su u suprotnosti s ovim Zakonom, a
moraju se uskladiti s odredbama članka 6., 29., 30., 40., 41., 49., 53. i 54.
ovoga Zakona u roku od šest mjeseci od dana stupanja na snagu pravilnika o
organizaciji tržišta prirodnog plina i općih uvjeta za opskrbu prirodnim plinom.
(2) Energetski subjekt za plin koji obavlja djelatnost distribucije plina na
području gdje postoji distribucijski sustav ima pravo obavljati djelatnost
distribucije plina sve do isteka važenja ugovora o koncesiji ili drugoga pravnog
akta na temelju kojeg obavlja djelatnost distribucije plina, što uključuje i
pravo na izgradnju radi povećanja kapaciteta distribucijskog sustava na području
za koje je dana koncesija, odnosno na koje se odnosi drugi pravni akt na temelju
kojeg obavlja djelatnost distribucije plina.
(3) Energetski subjekt za plin koji obavlja djelatnost distribucije plina dužan
je uspostaviti i osigurati rad dispečerskog centra za vođenje distribucijskog
sustava, sustav mjerenja, sustav za praćenje parametara kvalitete plina i
kvalitete isporuke plina i uređaja za odorizaciju plina u roku od godine dana od
dana stupanja na snagu mrežnih pravila i općih uvjeta za opskrbu prirodnim
plinom.
(4) Energetski subjekt za plin koji obavlja djelatnost distribucije plina dužan
je izraditi plan za krizna stanja na temelju propisanih mjera, jednom godišnje
ga ažurirati i dostaviti ministru na odobrenje u roku od šest mjeseci od dana
stupanja na snagu uredbe o sigurnosti opskrbe prirodnim plinom.
(5) Energetski subjekt za plin koji obavlja djelatnost distribucije plina dužan
je izraditi i objaviti te jednom godišnje ažurirati i dostaviti ministru na
odobrenje petogodišnji plan razvoja distribucijskog sustava u roku od šest
mjeseci od dana stupanja na snagu ovoga Zakona
(6) Energetski subjekt za plin koji obavlja djelatnost distribucije plina dužan
je izraditi i dostaviti Agenciji godišnji financijski plan u roku od šest
mjeseci od dana stupanja na snagu ovoga Zakona.

*Podzakonski akti u sektoru plina*
Članak 76.

(1) Vlada Republike Hrvatske će donijeti uredbu o sigurnosti opskrbe prirodnim
plinom i opće uvjete za opskrbu prirodnim plinom u roku od godine dana od dana
stupanja na snagu ovoga Zakona.
(2) Agencija će donijeti tarifne sustave za regulirane cijene u sektoru plina u
roku od godine dana od dana stupanja na snagu ovoga Zakona.
(3) Ministar će donijeti pravilnik o organizaciji tržišta prirodnog plina u roku
od šest mjeseci od dana stupanja na snagu ovoga Zakona.
(4) Ministar će donijeti mrežna pravila transportnog sustava, mrežna pravila
distribucijskog sustava, pravila korištenja sustava skladišta plina i pravilnik
o dostavljanju podataka o investicijskim projektima u roku od godine dana od
dana stupanja na snagu ovoga Zakona.
(5) Ministar će donijeti pravila korištenja terminala za UPP u roku od šest
mjeseci od dana određivanja operatora terminala za UPP, u skladu sa člankom 34.
ovoga Zakona.
(6) Agencija će donijeti pravilnik o naknadi za priključenje na plinsku mrežu i
za povećanje priključne snage u roku od šest mjeseci od dana stupanja na snagu
općih uvjeta za opskrbu prirodnim plinom.
(7) Ministarstvo je dužno predložiti cijenu za dobavu plina, sukladno članku 38.
stavku 2. ovoga Zakona, u roku od šest mjeseci od dana stupanja na snagu ovoga
Zakona.
(8) Temeljni tržišni uvjeti za pristup transportnom sustavu plinovoda (»Narodne
novine«, br. 49/04.) i Mrežna pravila za pristup transportnom sustava plinovoda
(»Narodne novine«, br. 126/03.) ostaju na snazi do dana stupanja na snagu
pravilnika o organizaciji tržišta prirodnog plina, mrežnih pravila transportnog
sustava i općih uvjeta za opskrbu prirodnim plinom.
(9) Podzakonski propisi koji se odnose na plin, a doneseni su na temelju Zakona
o energiji (»Narodne novine«, br. 68/01. i 177/04.) i Zakona o tržištu plina
(»Narodne novine«, br. 68/01. i 87/05.), osim akata navedenih u stavku 8. ovoga
članka, ostaju na snazi do dana stupanja na snagu podzakonskih akata iz ovoga
članka, u dijelu u kojem nisu u suprotnosti s ovim Zakonom.
(10) Danom stupanja na snagu odluke Vlade Republike Hrvatske iz članka 38.
stavka 2. ovoga Zakona, prestaje važiti Tarifni sustav za dobavu prirodnog plina
za tarifne kupce (»Narodne novine«, br. 99/02.) i svi akti doneseni na temelju
njega.

*Stupanje na snagu*
Članak 77.

Danom stupanja na snagu ovoga Zakona prestaje važiti Zakon o tržištu plina
(»Narodne novine«, br. 68/01. i 87/05.).

Članak 78.

Ovaj Zakon stupa na snagu osmoga dana od dana objave u »Narodnim novinama«.

Klasa: 310-05/07-01/01
Zagreb, 30. ožujka 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 40/2007-1342
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)